जौनपुर में तीन गो मौत, तीन गो चोर धरइलें – टटका खबर\nजौनपुर में तीन गो मौत, तीन गो चोर धरइलें\nजौनपुर में ट्रक का धक्का से मोटरसाइकिल पर जात दू गो भाईयन के मौत\nजौनपुर, 31 मार्च (वार्ता). जौनपुर के सिकरारा इलाका में जौनपुर-इलाहाबाद रोड पर प्रतापगंज बाजार में ट्रक से धक्का लगला का चलते बक्सा इलाका के फतेहगंज के रहेवाला दू गो सगा भाईयन के मौत हो गइल. नन्हे गौतम आ अच्छेलाल गौतम शुक का राति मोटरसाइकिल पर रायबरेली से अपना घरे लवटत रहलें जब ई हादसा हो गइल. एक भोई के ओहिजे मौत हो गइल आ चुसरका भाई के अस्पताल ले जाए का राहे में मौत हो गइल. हादसा का बाद चालक ट्रक छोड़के फरार हो गइल.\nजौनपुर में आंधी में सीमेंट के चदरा गिरला से एगो लड़िका के मौत\nजौनपुर, 31 मार्च (वार्ता) शुक का साँझे आइल आन्ही-तूफान में जौनपुर के मछलीशहर इलाका के श्रीनेतगंज ( खजुरहट ) गांव में प्यारेलाल प्रजापति के इकलौता बेटा दस बरीस के धीरज पर घर के छत पर लगावल सीमेंट के चदरा उधिया के गिरला से ऊ बहुते घवाहिल हो गइल. अस्पताल चहुंपवला पर डाक्टर ओकरा के मरल बता दिहलें. जिला प्रशासन पीड़ित परिवार के आर्थिक सहायता देबे के निर्देश दिहले बा.\nजौनपुर में3गो अन्तर्राज्यीय वाहन चोर धरइलें\nजौनपुर, 31 मार्च (वार्ता). मुखबिर से मिलल खबर का बाद पुलिस टीम जौनपुर के महराजगंज इलेका के लोहिन्दा चौराहा पर बन्द पड़ल पेट्रोल पंप का लगे घेराबंदी क लिहलसि. ओहिता कवनो गाहक के इन्तजार में चहुँपल तीन गो वाहन चोरन के गिरफ्तार क लिहलसि आ ओहनी का लगे से दू गो चोरावल कार बरामद कइलसि. एगो चोर भाग निकलल. गाड़ी महाराष्ट्र के पूना से चोरावल रहुवे. धराइल चोरन के नाम सुल्तानपुर के सूर्यभान सिंह आ राकेश सिंह अउर जौनपुर के राधेश्याम सिंह बतावल जात बा. भाग निकलल चोर महाराजगंज इलाका के फत्तूपुर गांव के लकी सिंह रहुवे.


जौनपुर में जान लिहले सँ – टटका खबर\nजौनपुर में जान लिहले सँ\nएक तरफ योगी सरकार गुण्डा बदमाशन के सफाया करे में लागल बिया त दोसरा तरफ गुण्डा बदमाशो आपन कारस्तानी देखावे से बाज नइखन आवत सँ. अतवार का दिने जौनपुर जिला के सरैयाँ गोँव के प्रधान रह चुकल अधेड़ संजय मौर्या के भरल दुपहरिया में उनुका खेते पर गोली मार दिहले सँ. ओह बेरा ऊ अपना पंपिंग सेट से पटवन करावत रहलें. उनुकर मौत अस्पताल ले जाए का राहे में हो गइल. उनुका साथे बइठल उनुकर दोस्त के कुछ ना भइल.\nएगो दोसरा घटना में जौनपुरे जिला के बख्शा इलाका के लखौवाँ गाँव के प्यारे लाल यादव के गोली मार के जान ले लीहल गइल. ओह बेरा ऊ बाजार में सब्जी कीनत रहलें. एगो नवही आ के कुछ देर ले उनुका से कुछ बतियवलसि आ फेरु अचके में पिस्तौल निकाल के उनुका के गोली मार दिहलसि. एकरा बाद आराम से पिस्तौल लहरावत निकल भागल.\nअपराध, भोजपुरी पट्टी\nपूर्वांचल के बिजली चोर जिला – बलिया आ मऊ\nबलिया टीसन के कायाकल्प\n#sarswatipuja #job #cartoon #pawantoon pic.twitter.com/0K82ex0rfp\n— pawan toon (@pawantoon) February 10, 2019\nबगड़ी- गउरइया संबाद\n9 फरवरी के रिलीज होखी ’राम मिलाये जोड़ी’\nपवन सिंह, जसवंत कुमार आ सुजीत कुमार सिंह के तिकड़ी ‘वांटेड’ के नया धमाल\nआदित्य ओझा के सुगना-2 पिछला शुक का दिने बिहार में रिलीज\nबलमा डेरिंगबाज़ के डबिंग पूरा हो गइल\nदीवाना2का बाद फेरु लउकल रिषभ कश्यप गोलू के जलवा\nसखी के बियाह फिलिम के एडिटिंग पूरा भइल\nहीरोगीरी का ट्रेलर\nभाजपा सांसद मनोज तिवारी ने किये दो ओपन एयर जिम जनता को समर्पित\nअरविन्द अकेला कल्लू की ’स्वर्ग’ का प्रदर्शन 12 जनवरी से बिहार, झारखण्ड व नेपाल में\nसादगी से मनाया गया पवन सिंह का जन्मदिन\nNews in Bhojpuri आजमगढ आरा इतिहास में उपचुनाव कांग्रेस कैमूर क्रिकेट खबर भोजपुरी में गाजीपुर गोण्डा गोपालगंज गोपालगंज. सासाराम गोरखपुर चंदौली चंपारण चुनाव छपरा जदयू जौनपुर टटका खबर देवरिया नरेन्द्र मोदी नीतीश कुमार पश्चिमी चंपारण पूर्वी चंपारण बक्सर बलिया बिहार बेतिया भदोही भाजपा भोजपुर भोजपुरी में खबर. मऊ मिर्जापुर मोतिहारी रोहतास लालू प्रसाद वाराणसी सपा सारण सासाराम सिवान सोनभद्र


प्रयोगकर्ता वार्ता:OP Chauhan - विकिपीडिया\nWelcome! OP Chauhan\nस्वागतम्! नमस्कार OP Chauhan जी, भोजपुरी विकिपीडिया पर राउर बहुत स्वागत बा!\nOP Chauhan जी ए समय रउँआ विकिमीडिया फाउन्डेशन क परियोजना भोजपुरी विकिपीडिया पर बाड़ीं। भोजपुरी विकिपीडिया एगो मुक्त ज्ञानकोष हवे, जेवन ज्ञान बाँटे खातिर तैयार रहे वाला दुनिया भर की योगदान करे वाला भईया बहिनिन द्वारा लिखल जाला। ए समय ए परियोजना में 21,736 शामिल सदस्य लोग बाटे। ई बहुते खुशी क बाति बा कि रउँओं ए में शामिल हो गइल बाड़ीं। विकिपीडिया से सम्बन्धित कई तरह क सवाल जेवन रउँआ की मन में होई ओकर जबाब अक्सर पूछल जाए वाला प्रश्न में मिल जाई। आशा इहे बा कि रउँआ इस परियोजना में नियमित रूप से शामिल होकर भोजपुरी भाषा में ज्ञान के संरक्षित करे में आपन योगदान देइब। एक बेर फिर से बहुत धन्यवाद आ स्वागत बा।\n"https://bh.wikipedia.org/w/index.php?title=प्रयोगकर्ता_वार्ता:OP_Chauhan&oldid=626124" से लिहल गइल


पत्रकारिता के चोला भा बुरका – Anjoria\nसितम्बर 12, 2015 एक तरफा विचार, पत्रकारिता, राजनीति\nबिहार विधानसभा के चुनाव अबहीं टटका मुद्दा बा बाकिर घूमा फिरा के ई मुद्दा हमेशा बनल रहेला कि पत्रकार के राय कवना गोल के बा. कहे खातिर त सगरी पत्रकार हमेशा तटस्थता आ ईमानदारी के चोला भा बुरका पहिरले रहेलें बाकिर तनिका धियान दे दीं त ओह चोला भा बुरका का पाछा झलकत उनकर असली चेहरो लउक जाई. ईमानदारी के हाल त ई बा कि अधिकतर स्थानीय पत्रकारन के लोग ब्लैकमेलर जइसन बुझेला. हमेशा ओकरा से डेराइल सहमल रहेला कि पता ना कब कवन बात ऊ अपना मीडिया में केकरा खिलाफ लिख पड़ दी. एहसे ऊपर उठीं त देखब कि करीब करीब सगरी बड़का चैनल के एंकर मोदी भंजक लउकेलें. ओह लोग के हमेशा कोशिश रहेला कि कवनो बात, कवनो खबर के घुमा फिरा के मोदी का खिलाफ इस्तेमाल क लीहल जाव.\nअब आगे बढ़े से पहिले हम रउरा सभ के बता दीहल जरूरी समुझत बानी कि हम बचपन से संघी हईं आ भाजपा से सहानुभूति राखीले. संघ के शाखा में गइला युग से अधिका हो गइल बाकिर संघ के विचार से निष्ठा जवन एक बेर बन गइल तवन आजु ले बनल बा. बाकिर का ई सगरी पत्रकारन ला जरूरी ना होखे के चाहीं कि ऊ खुलेआम बतावसु कि ऊ कवना राजनीतिक गोल के तरफदारी करेलें भा कवना गोल के सदस्य हउवें.\nढेर दिन ना भइल जब एगो मीडिया एंकर खुलेआम अपना प्रोग्राम में आआपा के समर्कथन कइल करसु आ बाद में बाकायदा ओकरा में शामिल हो गइलन. बाकिर जब ले उनुका के चैनल से निकाल बाहर ना कइल गइल तबले ऊ अपना के निष्पक्ष पत्रकारिता के झंडाबरदार बतावे से बाज ना आवत रहसु. नाम बतावल जरुरी नइखे बाकिर हम आशुतोष के बात करत बानी. अइसने एगो बहुते क्रांतिकारी पत्रकार आ चैनल एंकर हउवन पुण्य प्रसुन बाजपेयी जे लाख बेइज्जति भइला का बादो आजु ले आपन राजनीतिक विचारधारा के खुलासा नइखन कइले. अब अइसन पत्रकारन के एंकर कइल प्रोग्राम कतना ईमानदार होखी से सभे जानत बा.\nकेकर केकर लीहिं नाम, कमरी ओढ़ले सगरी गाँव. पिछला सरकार का बेरा ले मीडिया के लोग के हरामखोरी के भरपूर मौका मिलत रहुवे. सरकारी खरचा पर देश विदेश घूमे के मौको मिल जात रहुवे आ ऊ लोग आजु ले अपना मलकिनी के चरण वंदना करत चारण बनल बाड़ें. एह पत्रकारन के बेंवत नइखे जे ई राहुल गाँधी भा सोनिया गाँधी से सवाल कर सकसु. एक तरह से देखीं त लाख दुर्गुण होखला का बावजूद एह लोगन में स्वामिनभक्ति के गुण अतना बा कि कुकुरो लजा जइहें.\nबिहार विधानसभा चुनाव का मौका पर फेरू एह बिकाऊ आ भाँड़ मीडिया के नौटंकी खुलेआम चालू बा बाकिर कवनो पत्रकार में अतना ईमानदारी नइखे जे ऊ पहिले बता देव कि ओकर सहानुभूति कवना गोल भा गठबन्हन से बा. हमरा समुझ से हर पत्रकार आ चैनल एंकर खातिर जरूरी होखे के चाहीं कि हर प्रोग्राम से पहिले ओकर राजनीतिक विचारधारा खुलेआम बता देसु. साथ ही इहो जरूरी होखे के चाहीं कि चैनल भा अखबार छोड़ला का बाद तीन बरीस ले एह लोग के कवनो सरकारी पद सकारे भा चुनाव लड़े के मौका मत दीहल जाव. जइसे न्यायपालिका के शुचिता बनावल राखे खातिर व्यवस्था कइल जाला वइसहीं पत्रकारिता के शुचिता बनवले राखे खातिर पत्रकारो लोग पर समुचित लगाम लगावे के व्यवस्था होखे के चाहीं.


अनुसुईया के जिनिगी में भूईंकम्प – Anjoria\nअनुसुईया के जिनिगी में भूईंकम्प\nOct 24, 2010 धारावाहिक, भाग्य ना बाँचे कोय, महुआ टीवी\nमहुआ टीवी पर सोमार से बियफे रोज रात साढ़े सात बजे से देखावल जा रहल धारावाहिक भाग्य ना बाँचे कोई के नायिका अनुसुईया का जिनिगी में भूईंकम्प आ गइल बा. एगो अइसन भूईंकम्प जवन रुके के नाम नइखे लेत.\nअबहीं पिछलके मंगल का दिने त ऊ शादी के बंधन में बन्हाइल रहे. सुसरारी चहुँपल त पति का सोझा आवते ओकर जिनिगी थरथरा उठत बा. सुहागरात का सेज पर ओकरा के देखते ओकर पति बाँके के ठकुआ मार देत बा. ओकरा पता चल जात बा कि ओकरा साथे धोखा भइल बा आ ओकर शादी वैशाली से ना हो के अनुसुईया से करा दिहल बा. एह धोखा से तमताइल ऊ अपना बाप के ओहिजे ले आवत बा आ सभका सोझा एह धोखा के खुलासा कर देत बा.\nबाँके के बाबूजी हरिहर बाबू अनुसईया के घर से निकाल देबे के फैसला सुनावत बाड़न तबले बीच में बेनी बाबू आ जात बाड़े आ बहुते कहा सुनी का बाद ओकरा के निकाले के फैसला रद्द कर दिहल जात बा. बाँके कहत बा कि घर में त राख लेब सभे बाकिर हमरा दिल में एकरा कहियो पत्नी के दर्जा ना मिल पाई.\nएह सब का बाद अनुसुईया के घर के एगो कालकोठरी जइसन भण्डार घर में रहे के कहल जात बा. ओकरा के बता दिहल जात बा कि भर जिनिगी अब एहीजे गुजारे के पड़ी. देखल जाव कि का ई भूईंकम्प कहियो थमत बा कि ना !\nफेरु आवत बा भउजाईयन के लहूरा देवर\nछठ पर रिलीज होखे जा रहल बा "दरार"


Whole area is smelled with mango seeds and mahua flowers in Chaitra Bhojpuri: चइत के सुगबुगाहट अउर आम के मोजरि आ महुआ के फूल से गमकेला इलाका\nCSK VS PBKS Live: दीपक चाहर ने बरपाया कहर, पंजाब की आधी टीम पवेलियन में\nआम के फेंड़ त अबहियों खूब भा, बाकिर महुआ कमतरा गइल बा. तीस-चालीस साल पहिले भोजपुरिया इलाका में भी ऊ बेयार बहलि सुरू हो गइल रहे, जवना में फेंड़-खूंट के बेंचल आ काटल जइसे सवख हो गइल रहे. उहे ऊ दौर रहे, जब भोजपुरिया समाज भी आधुनिकता की ओर आगे बढ़त रहे.\nLast Updated: April 7, 2021, 7:00 PM IST\nचइत में जइसे-जइसे सुरूज भगवान चटख होत जाले, ओइसे-ओइसे भोजपुरिया इलाका के दूगो गंध मदिया देला... आम के मोजरि आ महुआ के फूल के गमक से जइसे भोजपुरिया इलाका में महमहा जाला. आम के फेंड़ त अबहियों खूब भा, बाकिर महुआ कमतरा गइल बा. तीस-चालीस साल पहिले भोजपुरिया इलाका में भी ऊ बेयार बहलि सुरू हो गइल रहे, जवना में फेंड़-खूंट के बेंचल आ काटल जइसे सवख हो गइल रहे. उहे ऊ दौर रहे, जब भोजपुरिया समाज भी आधुनिकता की ओर आगे बढ़त रहे. माटी वाला खपरइल छवाइल घर जइसे पिछड़ापन के निसानी बनि गइल आ सिरमिट-गारा वाला ईंटा के घर के ओर भोजपुरिया समाज भी बढ़े लागल रहे. विकास के नाम पर ई बदलाव जब आवे लागल त सबसे बेसी नोकसान महुए के फेंड़ के पहुंचवलसि... गांवा-गाईं वन विभाग के दरोगा-सिपाही के मिलीभगत से महुआ, जामुन, बन जिलेबी, कोंइति, बड़हर आदि के फेंड़ काटाए लगले स. जब महुआ के फेंड़े ना रहिहें त मादक गंध त कम होखबे करी. ई बात आउर बा कि अबहियों झारखंड, छत्तीसगढ़ में बाकी भोजपुरिया समाज के तुलना में महुआ के फेंड़ ढेरे बाड़े स.\nमहुआ भोजपुरिया समाज के इकोतंत्र के महत्वपूर्ण हिस्सा रहे. ओकर कई गो इस्तेमाल रहे. जइसे कांच महुआ के फूल के रस निकालि के ओकरा के आटा में मेरा के दूगो वेंजन त भोजपुरिया समाज के घर-घर में बनत रहे. पहिलका रहे लपसी आ दोसरका रहे पुआ. लपसी के माने ई समझीं कि बिना घीव में भूजल आटा के महुआ के मीठ रस मिलाके बनल हलुआ. एकरा गांवन में कांची भी कहल जाला.\nकुछु घरन में त महुआ के रस से आटा के मीठ कढ़ी भी बनत रहे. ओह में आटा के महीन-महीन पारथी भी पकावल जात रहे. अब भोजपुरिया समाज एह सवाद के भूलि गइल बा.\nभोजपुरिया लोकगीतन में महुआ बीनला के बहुते वर्णन बा-\nमहुआ बीनन हम ना जाइबि हो रामा,\nदेवरू के संगिया..\nकवनो महुआ होत भिनसारे चुएला ता कवनो घाम चढ़ला. हमनी के बचपन में आपाना बगइचा में दूनों तरह के महुआ देखले आ ओकर फूल के बिनले रहनी हा जा.\nमहुआ के बीनि के ले आके सुखावल जात रहल हा. सुखल महुआ के फेरू मुंगरी से पिटाई होई आ ओकरा में से झाला निकालल जात रह हा. ओह में से एक-दू बोरा घर के खर्चा खातिर राखात रहल हा आ बाकिर बैपारी लोगन के बेचात रहल हा. हमनी के बचपन में फिक्स रहे कि ठीक बैसाखी सिराति के पहिले महुआ बेचाई आ ओकरा से मिलल पइसा हम भाई-बहिनि में बंटाई. ओहि पइसा से हमनीं के छितौनी के सिराती मेला जात रहनी हा जा.\nसूखल महुआ के गरमी के दिन में खाए में इस्तेमाल ना होत रहे. काहें कि महुआ गरम होखेला. जब बाराखा बाजत रहे त महुआ बाखारि में से निकलात रहे. ओकर तब दूगो इस्तेमाल होत रहे. गाइ-गरू के खियावे के आ अपने खाए के. एहू में धेयान राखात रहे कि जवना के स्वाद तनी बढ़िया होत रहे, ऊ आदमी के खियावे-खाए के काम आवत रहे आ जवना के सवाद तनी ठीक ना रहे, ओकरा के गाइ-गोरू के खियावल जात रहे.\nगाइ-गोरू के खियावे खातिर महुआ पहिले भेंवात रहे, फेरू ओकरा के भूसा में मिला के खियावल जात रहे. एह में एक बाति के धेयान राखात रहे. लगहरि आ गाभिन गाइ-भंइसि छोड़ि के सबके खियावल जात रहे.\nएही तरह जब बूनी-बरखा तेज होत रहे त महुआ के खाए खातिर भेंवाई होत रहे. ओकर रस निकालि के ओह में आटा फेंटि के ओकर महुअरि यानी महुआ के पुआ छानाति रहे. जेकरा पसन आवे त कांचियो-लपसी बनत रहे.\nमहुआ भूंजि के भी बूंट-मटर के घुघुनि संगे खाइल जात रहे. पहिले जब धान खातिर लेव लागत रहल हा त आदमी-जन, बनिहार-हरवाह के पनिपियाव में इहे जात रहल हा.\nमहुआ बहुत पौष्टिक होला. ओकरा में एंटीबाटी, विटामिन, कार्बोहाइड्रेट आ फाइबर खूब पावल जाला. पश्चिम बंगाल से सीपीएम के एगो सांसद रहली डॉक्टर चंद्रकला पांडे. दू मर्तबा राज्यसभा में रहली. उनुका डांड़, पीठि आ गोड़ के दरद जाते ना रहे. तमाम इलाज के बाद हारि के ऊ कवनो वैद से मिलली. ऊ उनुका के महुआ के भूनि के दूध में दू दाना खाए-पिए के कहले. एह से उनुकर दर्द दूर हो गइल त ऊ जब केहू से मिलसु त महुआ के गुणगान कइला से ना रूकत रहली.\nमहुआ से तो देसी शराबो बनेला. झारखंड आ छत्तीसगढ़ के आदिवासी समाज में ओकर बहुते महत्व बा.\nभोजपुरी समाज के महुआ सौंदर्य आ शृंगार के भी जबरदस्त प्रतीक ह. एकर असर देखे होखि त भोजपुरी के आधुनिक कविता में देखल जा सकेला. भोजपुरी के मसहूर कवि रहनीं सरयू सिंह ‘सुंदर’. फेंड़ से चुअत महुआ के सौंदर्य पर उहां के इ रचना देखीं-\nगंछिया से टप-टप महुआ चुएला\nजइसे नयनवा से लोर.\nमहुआ के गंछिया मातल मलिनिया\nमनवा में उठेला हिलोर..\nदेखीं कवि के उड़ान, महुआ के चुअल उहां के नायिका के आंखि से गिरत लोर नीयर लागता. महुआ का गांछी के कवि जी मातल जवानी से करतारे. अइसना में प्रेम के हिलोर ना उठी ता का होई.\nमहुआ में जवन नाशा होला, ओह से एगो विरही नायिका घबरातिया. काहें कि ओकरा डर बा कि महुआ के मादक गंध कहीं ओकरे के ना मतवाला बना दे आ ओह हालति में कहीं ऊ ऊंच-नींच ना कई बइठे, काहें कि पिया त दूर परदेस में बा. भोजपुरी कवि रिपुसूदन श्रीवास्तव जी के एह रचना में ई भाव देखीं,\nमातल बा महुआवा, बाड़ा डर लागे.\nएक त अकेल, दूजे निसइल का आगे..\nभोजपुरी रचनाकारन के महुआ के मादकता बहुते प्रभावित कइले बा. मुक्तेश्वर तिवारी ‘चतुरी चाचा’ के एह रचना में देखीं,\nरंगवा के पनिया में चुनरी रंगइली आ\nसोनवा के पनिया में सरेहि.\nमहुआ मदन-रस टपकेला बगिया में,\nमातल बसंतवा में देहि.\nचतुरी चाचा कहतारे कि फागुन में देवर के रंग से चुनरी रंगा गइल बा, जबकि पाकत फसल से सरेहि के रंग सुनहरा हो गइल बा. एही बीच बगिया में महुआ चुअल सुरू हो गइल बा आ एह से बसंत ऋतु में देहि माति गइल बिया.\nमहुआ के मादक सौंदर्य के चित्रण भोजपुरी के रचनाकार जगन्नाथ के एह रचना के जिकिर कइला बिना पूरे ना हो सकेला. तनीं उहां के एह रचना पर धेयान दीहीं-\nबिहंसे बसंती बहार हो फगुनवा जे आइल.\nसिहरेले अमवा-महुआवा के गंछिया.\nरसवा भिनल पोरे-पोर.\nभोरे भिनुसहरा जे कुहुके कोइलिया,\nबिरहा के उठेला हिलोर.\nसाफ बा कि महुआ भोजपुरिया समाज के ना सिर्फ जीवन के अंग रहल हा, बल्कि ऊ संस्कृति के भी अहम उपादान रहल हा. आजु पूरा दुनिया पर्यावरण बचावे खातिर चिंतित बिया. महुआ ओहू कसौटी पर खरा रहल हा. ओकर छतनार गांछि पथिक के छाया भी देत रहलि हा. आईं शपथ लीं जा कि जीवन आ भोजपुरिया संस्कृति के प्रतीक महुआ के जिंदा करेके कोशिश में हमनी के आपन सामर्थ्य भर हाथ बढ़ाइबि जा. (डिसक्लेमर- लेखक उमेश चतुर्वेदी वरिष्ठ पत्रकार हैं. यह उनके निजी विचार हैं.)


टीवी मीडिया के देशछवि के चिन्ता नइखे – Anjoria\nApr 18, 2011 देश के टीवी मीडिया\nहर बात बेबात पर कुकुरबझाँव करे वाला टीवी मीडिया के देशछवि के चिन्ता नइखे. भूत पिशाच अपराध हर तरह के बात पर ब्रेकिंग न्यूज चलावे वाला देश के मीडिया एह बात के कवनो तवज्जो नइखे देत कि देश के कवनो दुश्मन देश के नक्शा का साथ कवना तरह के खिलवाड़ करत बा. ओह लोग का हिसाब से भारत कर गलत नक्शा देखावे वाला गूगल का खिलाफ कुछ कहला लिखला देखवला के कवनो “जरुरत” नइखे. ओह लोग खातिर एह खबर के कवनो महत्व नइखे.\nदेश के टीवी मीडिया के संपादकीय नीति एह बात से बहुते आसानी से बूझल जा सकेला. ऊ लोग अपना टीआरपी खातिर कवनो खबर देखा चला सकेला, घंटनो एकही बात दुहरा तिहरा सकेला बाकिर देश के गलत नक्शा पर बोले खातिर ओह लोग का लगे एक शब्द तक नइखे..\nखुद अधिकतर टीवी चैनलन के आपन वेबसाइट बा आ सब पर गूगल एनालिटीक के सेवा लिहल जा रहल बा. ऊ लोग खुदहू देखत होखी ओह नक्शा के बाकिर जेकर जमीर मर चुकल बा ओकरा पइसा आ अपना फायदा का अलावा कुछ सूझे ना


टटका खबर (मंगल, 11 अगस्त 2015, बलिया-छपरा) – टटका खबर\nबिहार के बक्सर जिला के सिकरौल इलाका में जमीन के झगड़ा का चलते मंगल का दिने एगो महतारी बेटी के गोली मार के हत्या क दीहल गइल.\nसब छँवड़ी झुमर पाड़े त लंगड़ी कहे हमहु वाला अन्दाज में आआपा गोल बिहार चुनाव में आपन दाँव आजमावल चाहत बिया आ ओकर चेहरा बन के बिहारी बाबू सामने आ सकेलें. काहे कि इनकर लालसा हर सीमा पार क गइल बा आ बेचैन बड़न कुछ बन जाए के भा बना जाए के. बाकिर केजरीवाल के दुविधा इहो बा कि दिल्ली चुनाव का बेरा नीतीश से मिलल सहायता के बदला कइसे चुका पइहे.\nसारण जिला के मशरक प्रखंड के धरमासती गंडामन गांव के स्कूल में जहर वाला मिड डे मील खइला से 23 ग बचवन के मौत होखे का मामिला में सोमर का दिने कवनो गवाह ना पेश कइल गइल.\nभाजपा नेता सुशील कुमार मोदी नीतीश कुमार से जानल चाहत बाड़न कि पचास लाख लोग के डीएनए जाँच करावे खातर करीब तीन हजार करोड़ रुपिया आई कहाँ से? का एकरा के सरकारी कार्यक्रम ‘बढ़ चला बिहार’ के बजट से निकालल जाई कि पार्टी फेड से?\nचुनाव आयोग के निर्देश पर ती बरीस भा अधिका से एके जगहा जमल 171 गो पदाधिकारियन के तबादला क दीहल गइल बा. एहमें एसडीओ, डीडीसी, सीनियर एडीएम आ\nडीसीएलआरएस लोग शामिल बा.\nदरभंगा मेडिकल कॉलेज अस्पताल के 19 गो छात्रन के रैगिंग करे का आरोप में निलंबित क दीहल गइल बा.\nयूपी के मथुरा में एगो समुदाय के लोग अपना दावत खातिर पशु काटत रहुवे तबहिए पुलिस ओहिज चहुँप गइल आ दू जने के धर लिहलसि. तिसरका भाग के अपना इबादतगाह में लुका गइल. बािर बाद में पुलिस ओहू दुनू के छोड़ दिहलसि. अब ओह समुदाय के लोग पुलिस का खिलाफ बवाल क दिहले बा. पुलिस ओहिजा कैम्प लगा के हालात सम्हारे में लागल बिया.\nबलिया में आजु मंगल का भोरे एगो बड़हन हादसा होखे बाच गइल जब सागरपाली गाँव के एगो घर में माटी के ढिबरी पलटला का बाद आग लाग गइल आ आग बगल में राखल फ्रीज में ध लिहलसि. ओकरा बगले में गैस के सिलिन्डर रहुवे. तबले पड़ोसी के नींद टूट गउवे आ लोग मिल जुल के आग पर काबू पा लेउए.\nबलिया टीसन पर सोमार का दिने सघन किलाबंदी अभियान चला के साढ़े आठ सौ बेटिकट लोग के पकड.ल गइल आ ओहनी से दू लाख सत्तर हजार जुरमाना वसूलल गइल.\nबलिया जिला अस्पताल में साँप के कटला के काट वाला एंटी स्नेक वेनम ना रहला का चलते एगो आदमी के मौत का बाद लोग जम के बवाल क दीहल. अस्पताल ले आवे से पहिले झाड़ फूंक करे के अपना गलती के ना मानेला लोग. बतावल जात बा कि अस्पताल के डाक्टरन का खिलाफ केस दर्ज करावल गइल बा.\nलोकसभा में भूमि अधिग्रहण विधेयक पर विचार करे वाला संयुक्‍त संसदीय समिति के अध्‍यक्ष एस एस अहलुवालिया आपन रिपोर्ट पेश करे के समय सीमा बढ़ावे के निहोरा कइलन त शीतकालीन सत्र के पहिला हप्ता के आखिरी दिन तक के समय दे दिहलसि लोकसभा.\nप्रधानमंत्री नरेन्द्र मोदी आजु बिना कवनो गोल के नाम लिहले कहलन कि देश के बढन्ती के राह में कुछ लोग बाधा बन गइल बा आ संसद के बेजाँय फायदा उठावत बा. पीएम भाजपा संसदीय दल के बइठक में बोलत सपा प्रमुख मुलायम सिंह यादव आ बाकी गोल के सरहलन जे एह मामला में अब कांग्रेस के साथ छोड़ दिहले बा. कांग्रेसो में महतारी बेटा छोड़ बाकी लोग एह मामला में असहज बा बाकिर अपना मुखिया का खिलाफ कुछ बोल नइखे सकत.\nवित्त मंत्री अरूण जेटली आजु राज्‍यसभा में वस्‍तु आ सेवा कर विधेयक पेश कर दिहलन. लोकसभा एकरा के पास कर चुकल बिया बाकिर राज्यसभा से पास भइला का बाद दुबारा लोकसभा में ले जाए के पड़ी काहे कि एहमें कुछ संशोधन कइल गइल बा संसदीय समिति के कहला पर\nबँवारा गोल वालन के कहना बा कि पश्चिम बंगाल के मुख्‍यमंत्री ममता बनर्जी आ प्रधानमंत्री नरेन्‍द्र मोदी के होखे वाला बातचीत के मकसद चिटफंड घोटाला में फँसल तृणमूलियन के बचावे के कोशोश बा. ई लोग आजु संसद का बाहर पश्चिम बंगाल के बिगड़ल कानून व्‍यवस्‍था का खिलाफ प्रदर्शनो कइल.\nबंगलादेश में अंतर्राष्‍ट्रीय अपराध ट्रायब्‍यूनल साल 1971 के मुक्ति संघर्ष का दौरान मानवता का खिलाफ अपराध करे के दोषी मानत रजाकार शेख सिराजुल हक के आजु मौत के सजा सुना दिहलसि. एगो दोसर रजाकार खान अकरम हुसैन के उमिर कैद के सजा दीहल गइलन. अबले एह मामला में कुल 21 लोग के सजा दीहल जा चुकल बा.\nचीन के केंद्रीय बैंक अपना देश के राष्ट्रीय मुद्रा युआन के भाव घटा दिहलसि आ ओकरा के डॉलर के मुक़ाबले तीन बरीस के सबले निचला स्तर पर ले आ दिहलसि. एहसे ओकर आयात कम होखी आ निर्यात में बढ़ती होखी.\nग्रीस आ ओकरा के करजा देबे वाला देशन का बीच आजु एगो राहत पैकेज पर सहमति बन गइल आ ग्रीस दिवालिया होखे से बाच गइल.\nभारत मूल के सुंदर पिचाई के गूगल आपन सीईओ बना दिहलसि. एकरा खातिर गूगल एगो नया कंपनी अल्फाबेट इंक बना दिहलसि जवन गूगल के सगरी कंपनियन के माथ छतरी बन जाई. सुन्दर पिचाई साल 2004 में गूगल ज्वायन कइले रहले.\nआधार कार्ड मामिले में सुप्रीम कोर्ट से सरकार के इजाजत मिल गइल कि केरोसिन, सार्वजनिक वितरण प्रणाली, आ एलपीजी पर सब्सिडी देबे खातिर ऊ आधार कार्ड के जरूरी बना सकेले बाकिर दोसर कवनो काम खातिर आधार कार्ड के जरूरी ना बनावल जा सकी.\nइस्लामिक स्टेट के मनसूबा कि अगिला चार पाँच साल में हिन्दुस्तानो के अपना कब्जा में ले लेव. हो सकेला ओकरा एहिजा के सेकूलर चरमपंथियन पर भरोसा बा कि ई लोग देश के हिन्दुत्व से बचावत ओकरा कब्जा में ले आवे के सहूलियत खातिर माहौल बना दी.\nचार साल का बाद जापान में फेरू परमाणु बिजली बनावे के काम शुरु होखे वाला बा. चार बरीस पहिले फ़ुकुशिमा परमाणु दुर्घटना का बाद एकरा के बंद क दीहल रहे.\nउधमपुर में सीमा सुरक्षा बल के काफिला पर हमला का बाद जिंदा धराइल आतंकी मोहम्मद नावेद याकूब के मंगल का दिने अदालत 14 दिन के एनआईए हिरासत में भेज दिहलसि.\nभाजपा के आपन प्लान बा कि भूमि अधिग्रहण अध्यादेश के मर जाए दीहल जाव जेहसे विपक्ष एकर फायदा बिहार चुनाव में ना ले सक. आ ओकरा बाद के गणित देख के तय कइल जाव कि का करे के बा. एह बीच कांग्रेस के विकास विरोधी चेहरा देश के सोझा ले आ दीहल जाव.\nटेनिस के कनाडा ओपन के दूसरा दौर मे पहुंच गइल भारत के लिएंडर पेस आ ब्रिटेन के एंडी मरे के जोड़ी.\nबैडमिंटन के विश्व चैम्पियनशिप में माथ भारतीय बैडमिंटन खिलाड़ी किदाम्बी श्रीकांत आ पीवी सिंधु मंगल का दिने आपन आपन एकल मैच जीत लिहले.\nस्पेन के सैंट कुगाट डेल वालेस में खेलल गइल हॉकी मैच में स्पेन भारत के 4-1 से हरा के तीन मैच के सीरिज के पहिलका मेच जीत लिहलसि.\nटेलीफोन एक्सचेंज मामिला में मद्रास उच्च न्यायालय से आपन अगवाह जमानत रद्द किए भइला का बाद दूरसंचार मंत्री रह द्रविड़ मुनेत्र कड़गम नेता दयानिधि मारन अब सुप्रीम कोर्ट के चौखट पर माथा टेके चहुँपल बाड़न.


टटका खबर, शुक, 13 अप्रेल 2012 | Anjoria's Weblog\nटटका खबर, शुक, 13 अप्रेल 2012\nआजु सतुआन ह. हर साल चौदह अप्रेल के पड़े वाला सतुआन अबकी तेरह तारीख के पड़ल बा.\nसुप्रीम कोर्ट बियफे का दिने अपना फैसला में शिक्षा के अधिकार कानून के संवैधानिक रूप से सही ठहरवलसि. कहलसि कि ओहु स्कूलन के गरीब छात्रन खातिर पचीस फीसदी सीट देबे के पड़ी जेकरा सरकार से कवनो सहायता नइखे मिलत. बाकिर अल्पसंख्यकन के स्कूलन के एह दायरा से बाहर रखलसि कोर्ट.\nअखिलेश सरकार अपना जिलाधिकारियन के कहले बिया कि बेरोजगारन से काम लेबे के व्यवस्था कइल जाव काहे कि ओह लोग के एक हजार रुपिया बेरोजगारी भत्ता देबे के बा आ ओकरा बदले कुछ काम ले लिहल ठीक रही.\nविधानसभा अध्यक्ष पद खातिर इटावा से सपा विधायक माता प्रसाद पाण्डेय परचा दाखिल करे वाला अकेला आदमी बाड़न एहसे एह सीट पर उनुकर निर्विरोध चुनाव तय हो गइल बा. आजु शुक का दिने एकर औपचारिक एलान कर दिहल जाई.\nविधानपरिषद के तेरह सीट पर होखे वाला चुनाव खातिर आजु पाँच जने आपन परचा दाखिल कइलें. बसपा तीन गो सीट पर आपन उम्मीदवार दिहले बिया जबकि ओकरा तिसरक सीट जीते खातिर सात गो वोट के जरूरत पड़ी.\nजौनपुर:में एगो रंगदार राहुल सि्ह राजपूत के ओकरा गिरोह के पाँच गो सदस्यब का साथे बुध का रात गिरफ्तार कर लिहल गइल.\nगोरखपुर के कैंट इलाका से बुध का रात एगो बोलेरो चोरा के भागत तीन गो बदमाशन के पुलिस गिरफ्तार कर लिहलसि. एह में एगो दारोगा के बेटो शामिल रहुवे.\nकरोड़ों रुपिया के आवंटन पड़ल रहला का बावजूद गोरखपुर मेडिकल कॉलेज में जरूरी उपकरण नइखे खरीदा पावत काहे कि अधिकारियन के ना अइला का चलते टेंडर प्रक्रिया के काम आगा नइखे बढ़ पावत.\nदेवरिया के गुड़री, डीघवा आ मदरा पाली के सुखारी टोला सिवान पर बियफे का दिने हाई टेंशन तार गिरला से चार एकड़ गेंहू के फसल राख हो गइल.\nबिहार विधान परिषद के शताब्दी समारोह के समापन करत उपराष्ट्रपति हामिद अंसारी पटना में चिंता जतवलें कि देश में हर साल विधानसभा आ परिषद के बैठकन के गिनिती घटले जात बा. एह मौका पर नीतीश कुमार कहलें कि बिहार विधानपरिषद में छह गो सीट अउरी बढ़ावे के प्रक्रिया शुरू कर दिहल गइल बा.\nकैमूर जिला के कुदरा इलाका के कैथिया गाँव का नियरा बियफे का दिने एगो सड़क दुर्घटना में चार लोग के मौत हो गइल जब ऊ लोग ट्रक का चपेटा में आ गइल.\nबुध रात कई जगहा आइल आंधी पानी से आम के फसल आ खेत में खड़ा गेंहू चना, मसूर, तिलहन वगैरह के फसल के भारी नुकसान भइल बा.\nगोपालगंज के चर्चित संतोष अपहरण कांड में सिवान जिला से पप्पू सिंह नाम के एगो आरोपी के गिरफ्तार कर के जेल भेज दिहल गइल.\nसिवान इंजीनियरिंग कॉलेज के विद्यार्थी इम्तिहान के कापी जाँचे में गड़बड़ी के आरोप लगावत बियफे का दिने कालेज के मुख्यद्वार पर ताला लगा के अनशन पर बइठ गइले.\nसिवान जिला के गभीरार पंचायत के बीन टोलवा गांव में बियफे सबेरे लागल आग से तीस गो घर राख हो गइल.\nसिवान के नौतन इलाका के मराछी चंवर से बियफे का दिने एगो अनजान नवही के लाश मिलल जवना का देह पर आ माथ पर गोली लागे के निशान बा.\nरक्सौल जंक्शन से दिल्ली जाये वाली सत्याग्रह एक्सप्रेस ट्रेन 13 आ 14 अप्रैल के ना चली. दिल्ली से आवे वाली ट्रेन 14 आ 15 अप्रैल के ना चली…\nआरा के सपना सिनेमा बाईपास रोड पर शेरे बिहार रामलखन सिंह यादव चौक सह स्मृति द्वार आ उनुका मूर्ति के शिलान्यास महापौर अवधेश यादव बियफे का दिने कइलन. एह मौका पर राजद विधायक राघवेन्द्र सिंह मौजूद रहले.\nमढ़ौरा के देव बहुआरा में बियफे का दिबे हुँड़ार के दहशत बनल रहल जवन एक दिन पहिले एक आदमी के घवाहिल कर दिहले रहुवे. दिनभर ओह हुंड़ार के खोजल गइल बाकिर ऊ भेंटाइल ना.\nछपरा में तीन गो लुटेरन के चौहत्तर हजार रुपिया का साथे गिरफ्तार कर लिहल गइल.\nबक्सर के एमवी कालेज में रेड रिबन क्लब का ओर से रक्त दान शिविर लगावल गइल.\nफुलवारी शरीफ में बनत “एम्स” के निर्माण पर नजर राखे खातिर पटना हाईकोर्ट तीन आदमी के एगो कमेटी बना दिहलस.\nमिथिला विवि के कुलसचिव आ वित्त पदाधिकारी पर पटना हाई कोर्ट गिरफ्तारी वारंट जारी कर दिहलसि. एह लोग पर कोर्ट के अवमानना के आरोप बा.\nओडिशा में इटली के अपहृत नागरिक पाओलो बोसुस्को के आजु नक्सली छोड़ दिहले सँ एकरा बदले ओडिशा सरकार नक्सलियन के अनेके फरमाइश पूरा कर दिहलसि.\nगुजरात में आनंद जिला के एगो विशेष अदालत दंगा के एगो मामिला में अठारह लोग के उमिर कैद के सजा सुनवलसि आ सभका पर जुर्मानो लगा दिहलसि. पाँच जने के सात साल के जेल आ पौने चार हजार के लगभग जुर्माना लगावल गइल बा.\nइरान के राष्ट्रपति कहलन कि उनुकर देश आपन परमाणु विकल्प ना छोड़ी. I\nडायनाकुंडा त्राओर के माली के अंतरिम राष्ट्रपति बना दिहल गइल.\nपाकिस्तान छब्बीस गो हिंदुस्तानी मछुआरन के रिहा कइलसि.\nसूडान आजु दक्खिन सूडान पर हमला कर दिहलसि, भारत एह पर आपन चिंता जतवले बाॆ\nबियफे का दिने मेक्सिको में ६.९ स्केल के भूकंप आइल.\nनयका पेंशन प्रणाली में अब अंशदाता पचास साल का उमिर में बा बीस साल के बाद योजना छोड़ सकीहें.\nकेन्द्र सरकार एयर इंडिया खातिर अगिला नौ साल में तीस हजार करोड़ रुपिया के निवेश योजना के मंजूरी दिहलसि. एहमें पौने सात हजार करोड़ रुपिया पूंजीगत सहायता का रूप में दिहल जाई.\nमुंबई शेयर बाजार आजु १३३ अंक चढ़ि के बंद भइल. रुपिया डॉलर का मुकाबले सोलह पइसा कमजोर हो गइल.\nबियफे का दिने भइल आईपीएल बीसबीसा मैच में चेन्नइ सुपर किंग्स रायल चैलेंजर्स बैंगलुरु के पाँच विकेट से हरा दिहलसि.\nसुल्तान अजलान शाह कप हाकी टूर्नामेंट में भरत क्षेत्री भारत के कप्तान रहीहें.


अर्थ बा त समर्थ बा ना त बेअर्थ बा – Anjoria\nअक्टूबर 3, 2011 भोजपुरी, लस्टम पस्टम\nहम भ्रष्टाचार के भविष्य के ले के निश्चिंत बानी. ई एकदम सत्य ह कि खाली हमनिये के देस में भ्रष्टाचार अउर भ्रष्टाचारियन खातिर तमाम संभावना आ सुविधा बा. हमनिये के ई हुनर हऽ कि हमनी का कतहियों, कबहुँओं करप्शन के बुनियाद रख सकेनी सँ. क्षेत्र चाहे राजनीति के हो, चाहे संस्कृति के. हमनी कदाचार के बीया उगाइये लेनी सँ. अपनहुँ खायेनी सँ आ सानहुवाला के खाये दबावे के पूरा मौका देनी सँ. ई त भ्रष्टाचार के पवित्र नियम ह कि दोसरा के मुट्ठी गरम कइला बिना आपन मुट्ठी गरम ना हो सके.\nआज करप्शन का नांव पर उहे लोग हो हल्ला मचा रहल बा, जेकरा करप्ट होखे के मौका ना मिलल. जसहीं मौका मिली, ऊ आपन ओठ सी लिहें. ई रीति जमाना से चलि आ रहल बिया. लोग भ्रष्टाचार के विरोध करत समय ई ताक में लागल रहेला कि उनका कब मलाई के परमानेंट सोर्स मिल जाई. अइसन होतहीं ऊ लोग भ्रष्टाचारियन के जमात में शामिल हो जाई. देश में भ्रष्टाचारी लोगन के संख्या एही से बढ़ रहल बा आ बढ़त रही. कुछ लोग त करप्शन के विरोध एह से कर रहल बा कि चर्चा में आ जाई. ऊ भ्रष्टाचार के संस्कृति के मुखालिफ ह लोग आ कहीं जे अगर उनुका करप्शन पर कुछबोले के कह दिहलजाउ त एकतरफा बतियाई लोग. ओकरा गहिराई में ना जाई लोग. खुद चाहें केतनो भ्रष्ट चाहे दुराचारी काहे ना बने के चाहे लोग लेकिन भ्रष्टाचार के गरिअवले बिना उनुका अङ्ही ना आवे. ई बौद्धिक बेईमानी ना त अउर का हऽ ?\nभ्रष्टाचार के संस्कृति के रोजे नया आयाम देबे में हमनी के जन हितैषी राजनेता लोग महत्वपूर्ण योगदान कइले बा लोग सत्ता पावे के ई मतलब ना होला कि आप हमेशा जनते का बारे में सोचीं आ उनका सुख दुख के खयाल राखीं. अपना आ अपननो का बारे में सोचे के पड़ेला. पइसा कहाँ से आई, कइसे आई, एह पर गहन मंथन करे के पड़ेला. तमाम तरह के योजना बनावे के परेला. गाँव के भले बुझाउ कि सत्ता में रहि के पइसा कमाइल बहुते आसान हऽ, पर वास्तव में ई बेहद मुश्किल काम हऽ. बैलेंस बना के चले के होला. छवि साफ सुथरा रखे के होला. चेहरा के रूप प्रतिरूप के साधे सँवारे के होला. अगर विधायक चाहे मंत्री बाड़े त जनता के नजर में रहे पड़ेला. एक बेर पद से हट गइले त केहु ना पूछे. सोचीं केतना कठिन काम हऽ. छविओ बनावे के होला आ पइसो. हालांकि बड़का तबगा के लोगवन खातिर मुश्किल तनी कम बा. जइसे अफसरन खातिर ई रास्ता तनी असान बा. घोटालन में नेता जल्दी आवेला लोग, अफसर बाद में. हालांकि फँसेला दूनों में केहु ना. ना बड़का मछरी ना छोटका सिधरिया. आ केंकड़न के त चान्दी बा. भ्रष्टाचार के केकड़ा हर जगहि मौजूद बाड़े सँ. एहि से ई दोहरा रवैया बन होखे के चाहीं. करप्शन के बन कइसे कइल जाउ. आ एगो बात अउरी बा कि जे दू चार आदमी ईमानदार रहिये गइल त का होई. बस अतने न लोग कही, फलनवा बड़ा इमानदार रहले. एहसे कवन पद्म पुरस्कार मिल जाई. ई पुरस्करवो ऊ बेइमनवां ले जइहें सँ. एह से आटा चाउर आ माटी के तेल मिली ना. ऊ त ओकरे मिली जेकरा लगे अर्थ बा ना त सब बेअर्थ बा. जे सांच कहीं त हमनी के ई भ्रष्टचारियन के सभ्यता संस्कृतिओ के नायक बना देले बानी सँ. एगो बात त तय बा कि भ्रष्टाचार बढ़ी त अर्थ व्यवस्था के रफ्तार बढ़ी. अब केहु दु नम्बर से पइसा कमाई तबे नू आलीशान बंगला बनवाई ना त ईमानदारी से कमाये वाला त पाँच सौ हजार वर्गुफुट के फ्लैट बैंक लोम ले के कीनी आ ओही के चुकावत मरि जाई. जब खबर आवेला कि भारत के रुपिया स्विस बैंक में जमा बा त मन गदगद हो जाला. विदेशी लोग दाँत से अंगुरी दबा के कहेला, “ओह, इंडिया ज सो रीच.” ई जान जाईं कि भ्रष्टाचार के बिना हमनी का, माने हमार देश, वर्ल्ड पावर ना बन सके.


टटका खबर, अतवार, १८ अप्रैल – Anjoria\nअप्रैल 18, 2010 news in bhojpuri, टटका खबर\nमायावती के कोपदृष्टि मुख्तार भाईयन पर\nमुख्तार अंसारी आ उनका भाई अफजाल अंसारी के बसपा से निकाल दिहला का बाद अब ओह लोग के आमदनी के स्रोत सुखावे पर सरकार के नजर बा. ओह लोग से जुड़ल नवका धनपशुवन के खाता खँगालल जा रहल बा आ मामिला आर्थिक अपराध अनुसंधान विभाग के सँउपल जाई. पता ना का बात भइल कि कुछ दिन पहिले ले सबकुछ ठीक रहे आ अचके में बदल गइल? कहवाँ कवना लेन देन में गड़बड़ी भइल कि ओह लोग के ई दिन देखे के पड़ रहल बा.\nशशि थरुर के आशिकी उनकर विदाई करा दी बुझात बा\nजेकरा से शादी होखे के बात चलत रहे ओकरा खातिर सत्तर करोड़ रुपिया के सौगात जुटावे का बाद सबका निशाना पर आइल शशि थरुर के परेशानी बढ़े के संकेत बा. पार्टी के लोग नाराज बा कि शशि ऊ सत्तर करोड़ रुपिया सरेण्डर करावे के तइयार नइखन. चरचा बा कि शशि थरुर के मंत्री पद से हटा दिहल जाई. प्रधानमंत्री दिल्ली आ चुकल बाड़न आ आवते एह मामिला के निपटावे में लागल बाड़े.\nएक त काली अपने गोर ओहपर से लिहली कमरी ओढ़\nअनपरा के ५०० मेगावाट के यूनिट काल्हु ट्रिप कर गइल आ बन्द कर देबे के पड़ल. चालू करे में कम से कम तीन दिन लागी. एह चलते पहिलही से बिजली संकट झेलत प्रदेश के संकट अउरी बढ़ गइल बा. राज्य के हर शहर में काल्हु से अघोषित कटौती के दौर चल रहल बा.\nडा॰ अम्बेडकर के पुत्र प्रकाश अम्बेडकर भाजपा में\nदलित वोट खातिर हो रहल मारामारी का बीच भाजपा अब अपना खातिर एगो बड़हन प्रतीक जुटावे में लागल बिया. डा॰ भीमराव अम्बेडकर के पुत्र प्रकाश अम्बेडकर आ भाजपा अध्यक्ष नीतिन गडकरी के दोस्ती भाजपा के राजनीतिक ताकत बढ़ावे खातिर इस्तेमाल कइल जाई. महाराष्ट्र का राजनीति में हाशिया पर रहेवाला प्रकाश अम्बेडकर के एह गठबन्धन से राष्ट्रीय पहचान मिल जाई आ भाजपा उनका सहारे दलित मानस में आपन पैठ बढ़ावे के कोशिश करी.\nजापानी पर्यटक का साथे सामूहिक बलात्कार\nगया आइल २५ साल के युवती जापानी पर्यटक का साथे दू गो टेम्पो चालक समेत पांच गो बदमाश सामूहिक बलात्कार कइलें. बेचारी गेस्ट हाउस से एगो टेम्पो से स्टेशन खातिर निकलल त रास्ता में दोसरा टेम्पो पर सवार तीन गो आदमी ओकरा के रोक लिहलें आ दुनु टेम्पो के ड्राइवर का साथ मिल के ओकरा साथे सामूहिक बलात्कार कइलें. पुलिस तीन गो संदिग्ध अपराधी के गिरफ्तार कर लिहले बिया. पुलिस महानिदेशक आदेशदिहले बाड़े कि चौबिस घंटा का भीतर पांचो के गिरफ्तार कइल जाव आ स्पीडी ट्रायल चलावल जाव.\nप्रभाकरन के महतारी के भारत में उतरे ना दिहल गइल\nआपन इलाज करावे भारत आवे वाली प्रभाकरन के महतारी के हवाई जहाज से उतरे ना दिहल गइल आ उनका के वापिस लवटा दिहल गइल. हवाई अड्डा पर लिट्टे समर्थक नेता बड़हन संख्या में मौजूद रहलें. राजीव गाँधी के हत्या करावे वाला लिट्टे प्रमुख प्रभाकरन के श्रीलंकाई सैनिक अपना अभियान में मार दिहले रहलें.\nमनावल गइल चन्द्रशेखर के जन्म दिन\nकाल्हु बलिया में कई जगहा चन्द्रशेखर के जन्म दिन धूमधाम से मनावल गइल. उनकर बेटा नीरज शेखर अब समाजवादी पार्टी से बलिया के सांसद बाड़े तबहियो चन्द्रशेखर के बनावल पार्टी सजपा खतम नइखे भइल. कांग्रेसो का आफिस में चन्द्रशेखर के जन्म दिन मनावल गइल.\nन्याय प्रक्रिया कष्टसाध्य आ महँग होखला पर राष्ट्रपति के चिन्ता\nगुवाहाटी में एगो सेमिनार के संबोधित करत राष्ट्रपति प्रतिभा सिंह कहली कि बहुते चिन्ता के बात बा कि देश में न्याय प्रक्रिया बहुते महँग हो गइल बा जवना से समाज में असंतोष बढ़त बा. कहली कि कोशिश होखे के चाहीं कि न्याय प्रक्रिया सहज आ सस्ता हो पावे. न्याय प्रक्रिया में तेजी ले आवे खातिर सूचना संचार तकनीक के बेसी इस्तेमाल होखे के चाहीं.\nयूरोप में तीसरको दिने ना उड़ली सँ हवाई जहाज\nआइसलैँड का ग्लेशियर का नीचे ज्वालामुखी विस्फोट से आसमान में उड़ल राख के बदरी का चलते यूरोप का आकाश में तीन दिन से हवाई जहाज नइखी उड़त सँ आ करीब सतरह हजार से बेसी उड़ान रद्द कइल जा चुकल बा. लोग अब रेलगाड़ी से सफर करे के मजबूर बा. हवाई कम्पनियन के नुकसान आ रेल कंपनियन के फायदा हो रहल बा.\nसौरव गांगुली का सहारे कोलकाता के उम्मीद जिन्दा रह गइल\nकाल्हु के मैच में सौरव गांगुली के नाबाद ७५ रन का सहारे कोलकाता नाइट राइडर्स राजस्थान रायल्स के हरा के सेमी फाइनल में चहुँपे के उमेद जिन्दा राख लिहलस. ओने मुंबई इण्डियंस रायल चैलेंजर्स के ओकरा घर में हरा दिहलस. आजु का मैच में चेन्नई सुपरकिंग्स के मुकाबिला फिसड्डी किंग्स इलेवन से आ दिल्ली डेयर डेविल्स के मुकाबिला बरोबरी के डेक्कन चार्जर्स का साथे बा. सेमीफाइनल का दौड़ से राजस्थान रायल्स आ पंजाब किंग्स इलेवन बाहर हो चुकल बा.


खबर भोजपुरी में (अतवार, 8 फरवरी 2015) – टटका खबर\n(शनिचर,7फरवरी के खबर)\nबिहार के सियासी दाँव पेंच अपना चरम पर चहुँपे लागल बा. शनिचर का दिने कुर्सी पर बइठे ला बेचैन नीतीश कुमार अध्यक्ष शरद यादव के माध्यम बना के विधायक दल के नेता चुनवा लिहलन अपना के. ओकरा साथही उनुका के राजद, कांग्रेस, वगैरह पार्टिओ आपन समर्थन दे दिहली सँ. बाकिर जीतन राम माँझी माने के तइयार नइखन आ अपना से असहमत पन्द्रह गो अउरी मंत्रियन के बरखास्त करावत दिल्ली चल गइलन जहवाँ ऊ नीति आयोग के बइठक में शामिल होखीहें आ बाद में पीएम मोदी से भेंट क के बिहार का बारे में बतियइहें. सुने में आवत बा कि एह मुलाकात का दौरान रामविलास पासवानो मौजूद रह सकेले.\nदिल्ली विधानसभा के चुनाव खतम होखते टीवी मीडिया आपन आपन एक्जिट पोल ले के आ गइले आ करीब करीब सगरी पोल आआपा के बहुमत देखावे वाला निकलल. बाकिर भाजपा एह एक्जिट पोल के माने के तइयार नइखे आ ओकरा अबहियों भरोसा बा कि ओकरे जीत होखी आ किरने बेदी मुख्यमंत्री बनीहन. एके गो एक्जिट पोल भाजपा के बहुमत देखावत आइल बा.\nविश्व हिंदू परिषद के नेता प्रवीण तोगड़िया के भाषण कवनो तरह से प्रसारित करे पर बैगलुरू प्रशासन रोक लगा दिहले बा. तोगड़िया के बैगलुरू आवहूं पर रोक लगा दिहल गइल बा.\nसारधा घोटाला में सीबीआई का गिरफ्त में आइल कांग्रसी नेता आ पहिले मंत्री रह चुकल मतंग सिंह के अदालत पाँच दिन के पुलिस रिमांड पर दे दिहले बिया. एह दौरान उनुकर वकीलो उनका साथे रह सकीहें.\nसाल 2002 के गोधरा दंगा के एगो आरोपी सलीम युसूफ रजा जर्दा के अदालत से फाँसी के सजा सुनावल रहुवे बाकिर एही बीच पेरोल पर निकल के ऊ फरार हो गइल. शनिचर का दिने ओकरा के भरूच पुलिस गिरफ्तार क लिहलसि.\nचंदौली जिला के कंदवा इलाका में शनिचर का भोर में एगो ट्रक मोटर साइकिल से आवत बाप-बेटा के कचारत भाग निकलल. धानापुर के बसगाँवा के रहेवाला काशीनाथ गोंड़ अपना बेटा रोहित संगे अपना भगीना के शादी खातिर लईकी देखे गाजीपुर गइल रहलें आ ओहिजे से लवटत घरी ई हादसा हो गइल. काशीनाथ के मौत ठाँवे पर हो गइल रहे आ रोहित अस्पताल ले जात घरी मौत का मुँह में चल गइल.\nमिर्जापुर जिला के चुनार इलाका के रामगढ़ में एगो नवही अपना मौसा के कुदारी से काटपीट के मुआ दिहलसि. मौसा एक हफ्ता से ओकरा घरे आ के ठहरल रहलें. बाद में गिरफ्तार भइला का बाद कहलसि कि अइसहीं मन में आइल आ उनुका के मुआ दिहनी.\nबिलात लोकगीतन के परंपरा फेरू से जिआवे का अपना कोशिश में मालिनी अवस्थी 12 फरवरी के बनारस के अस्सी घाट पर “धरोहर” नाम से एगो कार्यक्रम के आयोजन करवले बाड़ी. एकर शुभारंभ पद्मभूषण गिरिजा देवी करीहें.


भोजपुरी में देश दुनिया के खबर (शुक, 27 फरवरी 2015) – टटका खबर\nFeb 27, 2015 News in Bhojpuri, आरा न्यूज, छपरा न्यूज, टटका खबर, बलिया न्यूज\n(बियफे, 26 फरवरी के खबर)\nबियफे का दिने पेश भइल मोदी सरकार के पहिलका पूरा रेल बजट में सवारी भाड़ा ना त कम भइल ना बढ़ावल गइल. डीजल के दाम में कमी से कुछ लोग के उमेद रहुवे कि भाड़ा में कुछ कमी हो सकेला. साथही कवनो नया ट्रेन चलावे के एलानो ना भइल. बाकिर एकरा बावजूद आम आदमी एह रेल बजट से खुश नजर आवत बा काहें कि सुरक्षा, सफाई आ समय पर अधिका धियान देबे के कहल गइल बा. नया रेल लाईन बिछावल जाई आ पहिले से जारी काम के पूरा कइल जाई.\nआरक्षण अब 60 दिने पहिले का जगहा 120 दिन पहिले करावल जा सकी. बिना आरक्षण वाला टिकट पाँच मिनट में मिल जाव एकर व्यवस्था करावल जाई. नया गाड़ी त ना चलल बाकिर पुरनकन में कोच बढ़ावल जाई आ कुछ ट्रेन में अब2गो कोच अधिका जोड़ल जाई. माल भाड़ा बढावे के बात कहल गइल बा त सामानो के दाम बढ़े के अनेसा कइल जा सकेला.\nकुछ रेल जोन में ट्रेन के स्पीड बढ़ा के 200 किलोमीटर ले कइल जाई जेहसे कि मेट्रो शहरन का बीच कम समय मेंं यात्रा पूरा हो सकी.\nरेल बजट में बिहार के दीघा आ मुंगेर रेल पुल खातिर 450 करोड़, मोकामा मेंं राजेन्द्र पुल के डबल लाईन, ओकरा बगल में एगो नया पुल, अउर अनेके परियोजना ला मंजूरी दिहल गइल बा.\nमुंबई के विशेष सीबीआई अदालत सोहराबुद्दीन शेख आ तुलसीराम प्रजापति के मुठभेड़ में भइल मौत का मामिला में पूरा सबूत ना रहला का चलते भाजपा नेता आ राजस्‍थान के तब गृहमंत्री रहल गुलाब चंद कटारिया आ एगो व्‍यवसायी विमल पटनी के आरोप-मुक्‍त क दिहलसि.\nधोखाधड़ी आ अनेत व्‍यापार कर के आरोप में बिल्‍डर डी एल एफ आ ओकरा अध्‍यक्ष के. पी. सिंह समेत सात जने पर कुल 52 करोड़ रूपिया के जुर्मान लगवले बिया सेबी. एहमें से 26 करोड़ डी एल एफ पर आ 26 करोड़ बाकी सातो जने पर लगावल गइल बा. बॉम्बे स्टॉक एक्सचेंज के सेंसेक्स रेल बजट का बाद 261 गिरके आ निफ्टी 83 अंक गिर के बंद भइल.\nमेलबर्न में क्रिकेट विश्‍व कप के मैच में श्रीलंका 92 रन से बांग्‍लादेश के हरा दिहलसि. एगो दोसरा मैच में अफगानिस्‍तान एक विकेट से स्‍काटलैंड के हरा दिहलसि. शुक का दिने दक्खिन अफ्रीका आ वेस्‍टइंडीज के मैच होखे वाला बा.\n28 फरवरी का दिने पटना के श्रीकृष्ण मेमोरियल हाॅल में अपना समर्थकन के मीटिंग में जीतन राम माँझी आपन आगे के रणनीति बनइहें. एह बीच उनका मंत्रीमंडल में रहल आ उनुका साथी बिनय बिहारी के जान से मार देबे के धमकी मिलत बा. एह बारे में ऊ थाना में केसो लिखववले बाड़न.\nआरा जिला के जमीरा हाॅल्ट टीसन का लगे ट्रेन से गिर के तीस बरीस के एगो आदमी के मौत हो गइल. ओकर पहचान तय नइखे भइल. उदवंत नगर के बेलउर गाँव से एगो डेढ़ साल के बच्चा बुध का दिन से गायब बा आ अबही ले ओकर पता ना चलला का चलते गाँव के लोग सड़क जाम क दिहल. बाद में पुलिस भरोस दिआ के जाम हटवलसि.\nपटना हाई कोर्ट का आदेश का बाद छपरा नगरपालिका के तीन महीना का भितरे नगर निगम बना दिहल जाई. बिहार के ई बारहवाँ नगर निगम होखी. नगर निगम बनला का बाद छपरा शहर के दायरा बढ़ जाई.\nरेल बजट में छपरा के अनेके लटकल परियोजना के कवनो चरचा ना होखला से लोग निराश बा. एहमें छपरा मुजफ्फरपुर, माँझी-सिसवन-रघुनाथपुर-दरौली-सलेमपुर, छपरा-आरा नया रेल लाईन के काम शामिल बा.\nछपरा विश्वविद्यालय के वीसी समेत तीन जने पर वित्तीय गड़बड़ी का आरोप में दायर मुकदमा में अगवाह जमानत खातिर होखत सुनवाई बियफे का दिने पूरा ना हो सकल. बाकी के सुनवाई शुक का दिने कइल जाई.


चुनाव आयुक्त – टटका खबर\nकोरोना महामारी के पसार का बीचे पड़ल बिहार विधानसभा चुनाव 2020 के टारल ना गइल आ कुछ राजनीतिक गोल के माँग नकारत चुनाव आयोग चुनाव के तारीख के एलान कर दिहलसि. काल्हु के एलान का साथही बिहार में आचार संहिता लागू हो गइल बा. मुख्य चुनाव आयुक्त सुनील अरोड़ा नयी दिल्ली में पत्रकारन का सोझा\nसाल २०१४ के लोकसभा चुनाव अब वी एस संपत का देखरेख में करावल जाई. रिटायर होखे जात एस वाई कुरैशी का जगहा संपत के केन्द्र सरकार नियुक्त कइले बिया. संपत आंध्र प्रदेश कैडर के साल १९७३ बैच के हउवें. हालही में भाजपा नेता लालकृष्ण आडवाणी कहले रहलें कि चुनाव आयुक्तन के नियुक्ति में विपक्षो के


दबंग भोजपुरिया सुशील सिंह – Anjoria\nदबंग भोजपुरिया सुशील सिंह\nएगो अरसा से अपना खास किरदारन का चलते भोजपुरी फिल्म इंडस्ट्री में दबंग का रूप में चर्चित सुशील सिंह वाराणसी के अकोढ़ा के एगो जमींदार परिवार से आवेले. उनुकर पिता डा. गुलाब सिंह जानल-मानल चिकित्सक हउवें आ हर पिता का तरह उनुकरो तमन्ना रहल कि बेटा डाक्टर बने. लेकिन आज जब ऊ सुशील के सफलता अपना चश्मा से देखसु त उनुका तनिको निराशा ना होखी आ ऊ फख्र से कह सकेले कि परदा पर जे आपन एगो अलगे छाप छोड़त कलाकार लउकत बा ऊ हमरे बेटा ह.\nबड़का भइया अखिलेश\nभोजपुरी फिलिमन में खलनायक के किरदार करत एगो खास परिचय बन गइल सुशील जब टीवी धारावाहिक भाग्यविधाता में पहिले निगेटिव आ फेर फिर पाजीटिव रोल कइलन त घर-घर में लोग उनुका के बड़का भइया अखिलेश का नाम से पहिचाने लागल. उनुका चेहरा के भाव-भंगिमा मे कवनो बनावट ना झलके. लागेला कि सामनेवाला इंसान एह किरदार के जिये लागल बा. धारावाहिक के मुख्य कलाकार से बेसी चरचा एह कलाकार के होखे लागल. कैरियर के एह मुकाम पर सुशील के शायद अब पीछे देखला के जरूरत नइखे इ ऊ अब अपना ला फिलिमन के चुने में आ सोच में बदलाव का बारे में सोचे लागल बाड़े. तकरीबन 50 फिलिम में तरह तरह के भूमिका निभा चुकल ई कलाकार अब पाजीटिव रोल कइल शुरु कर दिहले बा आ एहिजो ओकरा सफलता मिले लागल बा. भोजपुरीए फिलिमन में ना, बलुक हिन्दीओ सिनेमा में उनुका काम मिलल बा आ लगातार नया प्रस्तावो आ रहल बा. सुशील सिंह निर्माणाधीन हिन्दी फिल्म मुंबभाई में ओमपुरी का साथे काम करत बाड़े.\nकन्यादान से शुरू भइल सफऱ\nबनारस के शीलनगर कालोनी (महमूरगंज) में रहत सुशील के स्कूल रहल केंद्रीय\nविद्यालय – डीएलडब्ल्यू आ यूपी कॉलेज से उच्च शिक्षा हासिल कइलन. अभिनय के कवनो प्रशिक्षण ना लिहला का बावजूद सुशील के मन मुंबईया मनोरंजन जगत का ओर खींचात रहल. परिवार मुंबई से व्यावसायिक कारण से जुड़ल रहल से आइल गइल होत रहल. जब जासु त फिल्म सिटी ले गोड़ अपने बढ़ जाव. हालांकि कबो सोचले ना रहले कि फिल्म सिटी उनुका के अपना ली आ जल्दिये लोग का जुबान पर उनुकर नाम रहे लागी. साल २००३ में कन्यादान फिलिम से उनुकर फिल्मी सफर शुरू भइल. एक दर्जन फिलिमन में निगेटिव रोल कइलन लेकिन लोग के वाहवाही खूब मिलल.\nआहट से मिलल कला संपन्नता\nसाल २००१ के बात हवे. मुंबई फिल्म सिटी में अइसही शूटिंग देखे चहुँपल रहले. एगो धारावाहिक आहट के शूटिंग चलत रहे. उत्सुकतावश ओहिजे रुक गइलन. एह दौरान एगो शॉट बार-बार कट होत रहल. एगो कलाकार निर्देशक के सोच पर खरा ना उतर पावत रहे. सुशील के लागल कि ऊ ई सीन आराम से कर सकेले से ऊ परेशान निर्देशक से भेंट कइलन आ पूरा भरोसे से कहलन कि ई रोल ऊ कर सकेले. झुंझुआइल निर्देशक पता ना का सोच के सुशील के ऊ किरदार दे दिहलसि आ लऽ ! पहिलेक शॉट ओके हो गइल ! तब साढ़े चार सौ रुपिया मिलल रहे ओहहलसि. आ आहट से उनुका कला\nसंपन्नता के आहट मिल गइल.\nमंडल का दंश से विचलित स्नातक मन\nसुशील के साथ के लोग बतावेला कि मंडल आयोग के सिफारिशें लागू होखला का बाद सुशील बहुत विचलित हो गइल रहले. एही दौर में उनुकरा स्नातक के पढ़ाई पूरा भइल आ ऊ तय कर लिहले कि अब नौकरी ना करीहें. बाकिर करीहे का ? इहो तय ना कर पइले रहले सुशील. आ एही ऊहापोह में मुंबई अइलन आ एकरे के आपन कर्मस्थली बना लिहलन. परदे पर आवे का स्ट्रगल का दौर में कई बेर पारिवारिक ताना सुने के मिलल. उनुकर दादाजी ठेठ बनारसी अंदाज में कहसु, का रे भड़ैती करबे ?\nपरिवार के उमेद रहल कि एक ना एक दिन फिलिम के भूत उतरी आ ऊ घरे लवटी अइहन. गोपालदास नीरज के कहल एगो बात सुशील अकसरहा दोहरावेले कि – मनुष्य का जीवन भाग्य है और कलाकार का सौभाग्य. दरअसल एगो कलाकार अपना कला यात्रा में ना जाने कतना भूमिका जी लेला.\nसुशील सिंह का बारे में उनुकर साथी कलाकार कहेले कि ऊ नेचुरल एक्टर हउवन आ हर किरदार के बखूबी जी लेल. कबो कवनो शॉट खातिर सुशील का चेहरा पर परेशानी ना झलके. जइसन ऊ अपना सामान्य जीवन में बाड़े वइसने ऊ अपना फिल्मी करियर में लउकेले.\nबचपने से दबंग\nस्कूल आ कालेजो में सुशील के छवि दबंगे वाला रहे. ऊ जतने शैतान रहले ओतने न्यायप्रियो. शैतानी बालसुलभ रहे आ न्यायप्रियता शायद पारिवारिक संस्कार का चलते. सुशील के करीबी दोस्त अंजनी कुमार झा हँसत हँसत बतावेले कि कई बार सुशील का चलते ऊ पिटात पिटात बाचल बाड़े. क्लास रूम में ऊ आगे बइठत रहे. एक बेर टीचर के घुसते सीटी बजा के नव गइल. सामने हम लउकनी आ टीचर कान पकड़ के हमरा के क्लास रूम से बाहर कर दिहली. हालांकि सुशील पढ़े में हमरा से तेज ना रहल बाकिर नंबर बेसी ले आवे. हमरा बार-बार लागे कि ऊ जरूर कुछ गणित करेला. लेकिन जब\nहाईस्कूल आ फेर इंटर में कई विषय में ओकरा डिस्टिंकशन मिलल त हमार भ्रम दूर हो गइल. सुशील जतनी देर पढ़ेला मगन हो के पढ़ेला. याददाश्त का मामिला में त आजुओ ओकर जबाब नइखे. यूपी कालेज में ऊ क्रिकेट टीम के कप्तान रहल आ रंगमंचो पर हिस्सा लिहल करे. एक बेर स्कूल के वार्षिकोत्सव में ओकर हड़प्पा हाउस नाटक बहुते चर्चित भइल रहे.\nअजीब अजीब आदत\nअंजनी बतावेले कि सुशील के हरकत अजीब रहत रहे. हमरा घरे ओकर बेसी आना-जाना रहल. एक बेर घर से निकलल आ अकोढ़ा अपना गांवे चल गइल. बिना केहू के बतवले. सभे बहुत परेशान भइल. पूरा शहर में खोजाइल आ बाद में पता चलल कि ऊ गांवे गइल बा. कहलसि कि अचानके मन भइल कि खेत देख आईं. एही तरह एक बेर अचानके याद आइल कि गांव में क्रिकेट मैच बा, से बगैर जानकारी दिहले निकल गइल. ओह घरी सुशील के हेयर कटींग करवावे के शौक बन गइल रहे था आ हर आठ-दस दिन पर वह महमूरगंज में मोहम्मद चाचा का सैलून में पहुंच जाव. कहे कि जब चाचा के कैंची माथ पर कचकच करेले त बड़ा मजा आवेला.\nजब पिटाई भइल\nसंपन्न पारिवारिक पृष्ठभूमि का चलते सुशील के आदत शाहखर्ची वाला हो गइल रहे. एक बेर स्कूल फीस के कुछ हिस्सा आइसक्रीम खाए में उड़ा दिहलसि. फेर सोचलसि कि बाकी पइसा के का करीं, फीस त पूरा होई ना. से बाचल पइसा घर का सीढिय़न पर फेंक दिहलसि. बाद में बात खुलल आ ओकर जम के पिटाई भइल. सुशील के माई आजुओ एह बात के कहत मुस्कुरा उठेली.\nसंवेदनशीलता अउर सादगी\nसुशील में संवेदनशीलता बचपन से रहल. अंजनी बतावेले कि उनुका घर में अंजनी का गैर मौजूदगी में हर बतावल काम बेझिझक कर देसु. नौकर-चाकर से भरल घर का बावजूद खुदे साइकिल पर लाद के आटा पिसवा ले आवसु. केहू के मदद के जरूरत होखे त कतई देर ना करसु. बोलसु कम हाथ चलावसु बेसी. अकसरहा कवनो ना कवनो शोहदा के पीट दिहल करसु.\nसोचत रहनी जा कि आईएएस बनी\nदोस्त अंजनी के अबहियो लागेला कि सुशील के नेतृत्व क्षमता आ तेज दिमाग उनुका के आईएएस बनवा दी. खैर, आजु ऊ कलाकार का रूप में सफलता के ऊंचाइयां छूवले बाड़े, इहो संतोष के बात बा.\nपरदा पर विलेन लेकिन घर में हीरो\nसुशील सिंह के पत्नी माधवी के कहना बा कि संजय अपना पारिवारिक जीवन में वास्तविक हीरो हउवें, परदा पर चाहे जतना विलेन के रोल करसु. माधवी फैजाबाद (उत्तर प्रदेश) के रहे वाली हई आ एह लोग के अरेंज मैरिज साल २००३ में भइल रहे. व्यावसायिक व्यस्तता का बावजूद सुशील परिवार के प्रति अपना दायित्व में कवनो कोताही ना बरतसु. कबो टेंशन भइबो कइल त ओकरा के बेहतर तालमेल से सझुराइयो लिहल गइल. माधवी कहेली कि ऊ हमरा पसंदीदा चीझन से मना लेले आ तब कवनो तरह के ईगो के सवाले ना उठे. सुशील की सबले बड़का खासियत ह उनुकर जमीन से जुड़ल होखल. फिलिमन के स्क्रिप्ट जब भावेला तबहिये हँ करेले. पब्लिसिटी खातिर कबो कवनो गलत हथकंडा ना अपनवले. ई उनुकर सच्चाई ह.


एक्के डाँट में आत्मनिर्भर हो गइनी – Hum Bhojpuria\nएक्के डाँट में आत्मनिर्भर हो गइनी\nलड़कपन के भी का दिन रहे! ना कवनो चिंता, ना फिकिर आ ना कवनो जवाबदेही। बस मस्ती के दिन आ चैन के नींद। खा-पिअ, खेल आ सुतऽ। तनी-मनी टहल-टिकोरा केकरो कऽ दऽ आ फेन छुट्टी…। ओही लइकाईं के एगो अइसन घटना भइल जवन हमरा के आत्मनिर्भर बनावे में मील के पत्थर साबित भइल।\nई बात ओह समय के ह जब हम करीब आठ-नौ बरिस के होखब। हमरा इयाद बा हम तीसरा क्लास में पढ़त रहीं। पढ़े-लिखे के अलावा आउर कवनो काम ना रहे। हमार माई के अपना लइकिन के पढ़ावे के खूब सवख रहे, काहे कि उनका पढ़े के ना मिलल रहे। एह से ऊ आपन सपना आपन बेटी लोग के पढ़ा के पूरा कइल चाहत रही। स्कूल जाए से पहिले रोज एक घंटा सबेरे आ स्कूल से अइला प रात के भोजन से पहिले दू घंटा पढ़े के नियम बनवले रही। ऊ अकेले सब खाएक-पानी बनइहन। कतनो अकाज होत रही बाकी हमनी के पढ़ाई प से उठे ना दिहन। भिनसहरा से ले के रात गइला तक अकेले खटत रहिहन आ एहि में हमार चोटी करे के भी टाइम निकाल लेत रही।\nतब हमार केश खूब लंबा आउर घना रहे। जे देखत रहे से हाह मारे लागत रहे कि 'अरे बाप रे! हती गो लइकी के हते-हते बार…!'\nसभके मुँह से अइसन बात सुन के हमरा बड़ी खीस बरे आ डरो लागे कि कतहूँ नजर ना लाग जाए। एह से हम आपन बार कबो खोल के ना रखत रहीं। हरदम रिबन से दू गो चोटी जवना के ऊपरे मोड़ के फुदेना लगा दियात रहे… ओइसहि माई से बँन्हवा लेत रहीं। जाह दिन स्कूल ना जाए के रहत रहे ओह दिन चोटी ना खुले। शनिचर के बान्हल चोटी सोमारे के खुलत रहे। काहे कि अपने बान्हे ना आवत रहे आ माई के एतवार के फुर्सत ना रहत रहे। माई कहस कि स्कूल जाहिं के नइखे त बार का खोले के बा।\nभोरे-भोरे रोज के भागाभागी घर-घर के कहानी रहबे करेला। कोइला के एकछिया चूल्हा प खाना बनत रहे। भोरे-भोरे माई उठ के घर बहार के चूल्हा लीपिहन आ दाल-भात तरकारी, भुजिया आउर बाबूजी के रोटी ( बाबूजी रोटी-भात दूनो खात रहीं ) बना दिहें। कबो-कबो हमरा पढ़े में मन ना लागी त पूछब कि ए माई कुछ करवावे के होखे त कहऽ, हम मदद क देब। बाकी ऊ जान जइहन कि ई पढ़े से बचे खाती बहाना बनावतिया। तुरंत कहिहन कि तू जा, हम कऽ लेब।\nबाबूजी के साढ़े नौ बजे कवलेज जाए के रहत रहे आ हमनी के चारों भाई-बहिन के स्कूल जाए के। पहिले ए गो बाथरूम रहत रहे। पारा-पारी लाइन लागले रहत रहे। आपन चोटी गुँथवावे खातिर हम माई के पीछे-पीछे चलत रहब। बाबूजी के खाएक दे के माई हमार चोटी गूँथ देत रही। बाबूजी के ओड़ावन माँगे से पहिले हमार चोटी गुँथा जात रहे। माई के अफरातफरी कतनो रही बाकि ऊ आतना सलीका आ धीरज से सभ काम करिहन कि सभ काम शांति से बेरा प हो जात रहे।\nओह दिना हम स्कूल के गृहकार्य करे में तनिका देर कऽ देनी। बाबूजी के खाएक दे के माई कहली कि जल्दी आव तोर चोटी गुँथ दीहीं। बाकि हमार काम खत्म ना भइल रहे। हम कहनी कि तू ओडावन दे लऽ हम ककही ले के आवतानी। माई ओड़ावन दे के बाबूजी के पंखा हाँके लगली। हम ओहिजे ककही ले के चल गइनी कि ओड़ावन दे लेलू त हमार चोटी गुँथ द। चोटी जब गुँथा गइल त हम झहरा के जइसहीं खड़ा भइनी लाम बार के गुच्छा उड़ के बाबूजी के थरिया में। अब त हमरा कटले खून ना। बाबूजी के थरिया में एके कौर बचल रहे बाकी बार गिरला प केकरो मन घिना जाई। बाबूजी के थरिया छन्नाक से भूइंया पऽ फेंकाइल आ बाबूजी के दहाड़ अइसन लागल कि कान के पर्दा फाड़ दीही…\n"कईंची कहाँ बा रे? ले आव तऽ… अबहिं एकर बार काट के फेंक दे तानी। ना रही बार, ना गुँथाई चोटी…।"\nहमार बड़का भइया तुरंत कईंची ले के हाजिर हो गइलन। भइया के हाथ में कईंची देख के हम चलनी पराय। पलंग के नीचे घुस गइनी। देरी तक हमरा कान में बाबूजी के डाँट सुनाई देत रह गइल। एही चक्कर में कवलेज के देरी हो गइल त माइयो के खूब डाँट पड़ल कि लइकिन के माथा प चढ़ा के रखले बाड़ी। बबुआ बना के रखले बाड़ी।\nओह दिन हम स्कूल ना गइनी आ ओकरा बाद बाबूजी के खाए के बेरी कबो उनका सोझा ना गइनी आउर आपन बार अपने से बान्हे के सीख लेनी। शुरू-शुरू में टेंढ़ बांगुच बन्हात रहे बाकी कुछे दिन में खूब नीमन बँन्हाए लागल। ओकरा बाद हम बारे बान्हल का, आपन दोसरो काम अपने से करे लगनी। हमरा बड़ी ग्लानि भइल कि हमरा चलते माई के डाँट पड़ल।\nएह घटना के सकारात्मक प्रभाव पड़ल कि हम पढ़ाई के साथे साथे माई के काम में हाथ बँटावे लगनी। बाद में सभे खूब चिढ़ावे कि एके डाँट में आत्मनिर्भर बने के मिसाल आउर कतहूँ ना मिली।\n« हमार स्वतन्त्रता सेनानी माई-बाबूजीसमृद्ध परंपरा के अंत ना हो जाए »


केन्द्रीय बजट पर एगो वरिष्ठ नागरिक का तरफ से – Anjoria\nFeb 28, 2011 केन्द्रीय बजट, टटका खबर, भोजपुरी\nधन्यवाद एह सरकार के जे एह बजट में वरिष्ट नागरिकन के उम्र सीमा ६५ से घटाके ६० कर दिहलसि आ ओह लोग के कर मुक्त आय के सीमा अढ़ाई लाख. बाकिर एकरा से जुड़ल कई बात पर सरकार ध्यान नइखे दिहले. जइसे कि बेसहारा वरिष्ट नागरिकन के सरकारी सहायता मिलेके चाहीं, वृद्धावस्था पेंशन का बारे में बोलल जरुर गइल बाकिर महाराष्ट्र में अइसनका कवनो सुविधा सुनाइल नइखे कबो. जवन वरिष्ट नागरिक खाली बैंकन से मिले वाला ब्याज पर जिन्दा बाड़े उनुका के आयकर के सीमा से बाहर राखल चाहीं. बैक भा पोस्ट ऑफिस से मिले वाला ब्याज के आमदनी के टी डी एस का झमेला से अलग करे के चाहीं. सगरी वरिष्ट नागरिकन के सरकारी भा सरकारी सहायता प्राप्त अस्पतालन में इलाज करवावे में खरचा में ५० फीसदी छुट अनिवार्य करे के चाहीं. मेडिकल टेस्ट प्राइवेट अस्पताल में पहिलही से महंग रहे अब अउरी महँग हो जाई. वरिष्ट नागरिकन के प्राइवेटो अस्पताल में जाँच करवावे में ५० प्रतिशत छुट लागु होखे के चाहीं. सगरी सरकारी विभागन में, जइसे कि एस टी ,बी एस एन एल , महानगर पालिका वगैरह, वरिष्ट नागरिक के उम्र सीमा ६० साल कर देबे के चाहीं जेहसे कि ओह लोग के एहू विभागन से छुट के फायदा लाभ मिल सको. आशा बा कि सरकार बजट पर बहस का दौरान ई सुधार कर ली.\n— अशोक भाटिया , वरिष्ट नागरिक (६२ वर्ष ) , वसई रोड\nकेन्द्रीय बजट पर भोजपुरी में पढ़ी टटका खबर


राज्य में उद्योग धँधा बढ़ावे खातिर बाढ़ आ फतुहा में सीमेंट के दू गो कारखाना, कोइलवर में शराब फैक्टरी, आ छपरा में एगो आटा मिल के स्थापना कइल जाई. एकरा अलावे चौहत्तर गो छोटहन उद्योगो के मंजूरी दिहल गइल बा.\nजमुई जिला में बलथर गाँव का लगे बरनाल नदी पर पुल बनावे का काम में लागल पन्द्रह गो कर्मचारियन के विकास विरोधी नक्सली अपहरण कर लिहले बाड़े. नक्सली पुलिस वर्दी पहिरले अइले सँ आ हथियार का बल पर कर्मचारियन के अगवा कर ले गइले सँ. पुलिस अब छापामारी अभियान चलावत बिया.\nगया जिला के इमामगंज आ बाँकेबाजार के जंगलन में छापामारी कर के पुलिस अनेके माओवादी प्रशिक्षण केन्द्रन के ध्वस्त कर दिहलसि आ असलहा, बम बनावे के सामान आ पुलिस वर्दी बरामद कइले बिया.\nसिवान जिला के बरियारपुर गाँव में आग लगला से पाँच लोग झँउस गइलन.\nअररिया जिला के सिकटी इलाका के सिमलबंटी गाँव के मोहम्मद अब्दुल के गिरफ्तार कर लिहल गइल बा. ओकरा लगे से पचीस आदमी के एटीएम कार्ड आ तीन लाख सतरह हजार रुपिया नकद बरामद भइल.\nराज्य में किसानन के फसल बीमा के भुगतान सीधे चेक से ओह लोग का खाता में भेजल जाई. एकरा खातिर हर जिला में संबंधित पदाधिकारियन के निर्देश भेज दिहल गइल बा.


‘आदिशक्ति एंटरटेनमेंट’ के परोसल सगरी फिलिम सफल रहल बाड़ी स – पं. दुर्गा प्रसाद मजूमदार – Anjoria\n‘आदिशक्ति एंटरटेनमेंट’ के परोसल सगरी फिलिम सफल रहल बाड़ी स – पं. दुर्गा प्रसाद मजूमदार\nDecember 3, 2012 Editor मनोरंजन 0\nसिनेमा भोजपुरी ला फिलिम बनावे में ‘आदिशक्ति एंटरटेनमेंट’ के नाम माथ पर बा. अधिकतर सफल फिलिम आदिशक्तिए से परोसल जाले. आ एकर कर्ता धर्ता हूउवें पं. दुर्गा प्रसाद मजूमदार. संगीत मर्मज्ञ दुर्गाप्रसाद जी के नाम पखावज वादक के रूप में दुनिया भर में माथ पर बा. फिलिम बनवला का अलावे संगीत उनुकर पहिला प्यार ह. अपना शिकागो (अमेरिका) स्थित ‘साधना स्कूल ऑफ इंडियन म्यूजिक’ के ज़रिए ऊ आजुओ भारतीय संगीत के ज्ञान विदेशन में बांटत बानी. आईं, दुर्गा प्रसाद जी से मिलके जानल जाव कि उहाँ के अगिला योजना आ आवेवाली फिलिमन क बारे में.\nदुर्गा प्रसाद जी, पिछला दिने भइल ‘इम्पा’ (इंडियन मोशन पिक्चर्स प्रोड्यूसर्स एसोसिएशन) चुनाव में आपहू लड़ल रहीं. का नजरिया बा राउर एह चुनाव का बारे में?\nजी हँ, पिछला दिने ‘इम्पा’ चुनाव में हमहूं शामिल रहीं. हमार जीत त ना भइल बाकि 112 गो वोट मिलल, जतना के उमेदो ना रहल. जे लोग हमरा पर भरोसा जतावल ओह लोग के हम आभारी बानी. एह चुनाव से हमरा जवन अनुभव मिलल, ओहिजा जइसन खींचतान देखनी, ओहके देखत हम इहे सोचनी कि एकरा के एगो बाउर सपना जस भुला देबे के चाहीं. जीत-हार त लगले रहेला.\nख़ैर, ई बताईं कि ‘आदिशक्ति एंटरटेनमेंट’ के तहत फिलिमन के परोसे, फायनेन्स करे के राउर पैमाना का होला?\nदेखीं, सबले पहिले त हम निर्माता के परखी लें कि ऊ कतना गंभीर बा फिलिम निर्माण ला? यदि ऊ साचहू फिलिम बनावल चाहत बा त पहिले हम ओकरा फिलिम के कथानक पढ़ीलें. फेर निर्देशक, कलाकार आ संगीत पक्ष आदि के जानकारी लिहिलें आ हर तरफ से संतुष्ट होखला का बादे ओह फिलिम के परोसे ला तईयार होनी. एहिजा बतावल चाहब कि पिछला7साल में ‘आदिशक्ति’ जवने फिलिम परोसलसि सगरी चर्चित आ सफल रहली स. इहो एगो सच्चाई ह कि छोट बजट के फिलिम सिरिफ आदिशक्तिए फायनेन्स करेले. अबहीं ले हमार कंपनी करीब 50 गो फिलिम परोस चुकल बिया. आ जब फिलिम के मार्केटिंगो ‘आदिशक्ति’ के द्वारा होला त निर्माता के मुनफो कमाके दिहिले स. इहे हमार खासियत ह.\nएह साल आपके परोसल कवन-कवन फिलिम सफल रहली स?\nएह साल ‘आदिशक्ति एंटरटेनमेंट’ के परोसल आ लोकगायक-अभिनेता खेसारीलाल अभिनीत फिलिम ‘जान तेरे नाम’ सबले अधिका सफल रहल. एकरे अलावे ‘खुद्दार’, ‘जानवर’, ‘डकैत’, ‘धड़केला तोहरे नावे करेजवा’, ‘हिम्मतवाला’ फिलिमो सफल रहली स, दर्शकन के भरपूर प्रतिसादो मिलल एहनी के.\nआप फिल्म निर्माता लोग ला एगो आवासीय ऋण योजनो शुरु कइले बानी. कुछ एहू बारे में बताईं.\nऑफकोर्स! दरअसल, दुर्भाग्य से फिल्म इंडस्ट्री से जुड़े लोगन के बैंक से लोन ना मिल पावे. एही चलते हम ‘आदिशक्ति डेवलपर्स’ कंपनी के तहत आवासीय योजना शुरु कइले बानी. एकरा तहत मुंबई के उपनगर नालासोपारा, बोरीवली वगैरह जगहन पर बिल्डिंग्स आ फ्लैट निर्माण होखत बा. जवना निर्माता के एहमें फ्लैट्स चाहेला ओह लोग के हमार कंपनी बैंक रेट् पर आवास ऋण देबेले आ कागजी कार्यवाही पूरा भइला पर फ्लैट क चाभी दे दिहल जाला. बैंक भल ही फिल्म निर्मातन पर भरोसा ना करे, बाकि हमरा भरोसा बा. कुछ समय बाद फिलिम से जुड़ल अउरियो लोग ला एह तरह के योजना ले आवल जाई.\nआपके अउर कवन-कवन फिलिम आवेवाली बाड़ी स?\n‘वर्दीवाला गुण्डा’, ‘राखेला शान भोजपुरिया जवान’, ‘सपूत’, ‘रानी चलल ससुराल’, ‘इज्ज़त’ वगैरह फिलिम.


Dozens of divorce files in family court Bhojpuri - Bhojpuri में पढ़ें- सचहूं प्रेम गली बहुते सांकर बिया – News18 हिंदी\nगांव के बाजार में अचानके एगो बुजुर्ग सवाल क दिहुअन- “नवहा लोगन में ढेर जाना तलाक के केस लड़ता. ई काहें जी? जीवन भर साथ निभावे वाली परिपाटी कहां बिला गइल?” सचहूं पहिले छोट जिलन में फैमिली कोर्ट में तलाक के कौनो ममिला ना सुनात रहल ह. आजकाल कई गो जिलन में फैमिली कोर्ट में तलाक के फाइलन के अंबार लागल बा.\nत गौर कइला पर पता चलता कि ना पति में बर्दास्त करेके स्वभाव बा आ ना पत्नी में. पति होखो भा पत्नी, अहंकार नाक पर बइठल रहता. नई पीढ़ी के अधिकांश लड़का- लड़की समझदार, एडजस्ट करे वाला आ कर्मठ बा लोग.\nअधिकांश लड़किन में स्त्री मर्यादा के ख्याल बा, आ एगो गरिमा का साथे लड़की जीवन जीयतारी सन. कुछुए लड़की अइसन बाड़ी, जौन हर बतिए में सुपिरियारिटी चाहतारी सन. एह तरह के लड़की भा लड़का के ई भाव रहता कि हम्हीं जौन चाहतानी तौन होखो. हम्हीं घर के हर चीज कंट्रोल करीं. जे हमार ना सुनीं, ओकरा के हम ठीक क देब. पहिले जब लड़किन के बियाह होत रहल ह त महतारी लड़की के सिखा के भेजत रहलि ह- “बेटी केहू कुछ खराबो बोले त ओकर ख्याल मत करिह. बस आपन व्यवहार सही रखिह. धीरे- धीरे तोहार व्यवहारे तोहरा के सम्मान दियवावे लागी.”\nगौर करीं त महतारी के ई शिक्षा वेद- उपनिषद के तितिक्षा के ट्रेनिंग रहल ह. माने आदमी के हर बात में उत्तेजित ना होखे के चाहीं, तनाव में ना आवे के चाहीं. अति भावुकता आदमी के जीवन के बैलेंस खराब क देले. इमोशन त ठीक बा बाकिर प्रेक्टिकल भी रहल जरूरी बा. त पहिले के महतारी जीवन मंत्र जानत रहल ह लोग. ईहे शिक्षा लड़का के भी देबे के चाहीं. जहां तक होखे बर्दाश्त कर. अति हो जाता तब रिएक्ट कर. अब शायद ओकर कमी हो गइल बा. संबंध निबाहे में एगो मिनिमम आचार संहिता होला. ऊ का? त सरकार जब जीवन भर साथे रहेके बा त ई मान के चलीं कि केहू भी आदमी संपूर्ण नइखे.\nसबका में कुछ ना कुछ दोष बा. केहू में ढेर दोष बा त केहू में कम. पति भा पत्नी ओकरा के सुधारे के कोशिश करो बाकिर ओकरा के लेके बहुत तनाव में मत रहो. कोशिश सफल भइल त ठीक, आ ना भइल त कौनो बात ना. समझावत रहीं आ प्रेम, आदर आ सौहार्द्र के जगह छोड़ले रहीं. रउरा हृदय के कुल जगहिए घृणा, आक्रोश आ तनाव से भरि देब त प्रेम आ सौहार्द्र खातिर कौनो जगहिए ना बांची. एकर माने रउरा पाजिटिव चीजन के अपना अंतःकरण से दूर भगा देले बानी आ खाली निगेटिव चीज रउरा के घेरले रहता. अइसन ना होखे के चाहीं. त पति भा पत्नी के बीच प्रेम के एगो बरियार खूंटा गाड़े के जरूरत परेला. ई खूंटा तबे गड़ा सकेला जब अहंकार केंद्रीय स्थान पर ना रहे. ना त “हम बड़ त हम बड़” के तनाव जड़ जमावे लागी. त मुश्किल ई बा कि जौन नवहा जोड़ा तलाक के ममिला अदालत तक ले ले गइल बा, ओकरा बीच में इगो के लड़ाई बा.\nकतने केस में त पति- पत्नी एक दूसरा के देखे के नइखे चाहत. हालांकि अइसन लोगन के संख्या तीस प्रतिशत के करीब बा. फिर भी अइसन प्रवृत्ति समाज में बढ़ो ना, एकर ख्याल राखे के परी. अच्छा, एगो अउरी बात बा. नवहा लोगन में कुछ पति भा पत्नी बड़ा बड़- बड़ उम्मीद लेके आवता लोग. बियाह का बाद हई सुख मिली, हऊ सुख मिली. हेतना घूमे- फिरे आ मार्केटिंग करे के मिली. जौन चाहब तौन होई. वगैरह, वगैरह. अब पति अपना नोकरिए में पिसाइल रहतारे, उनुका एतना टाइम नइखे कि ऊ जब चाहे तब इंज्वाय करे चल जासु. कंपनी वर्क फ्राम होम क देले बाड़ी सन त अपना कर्मचारी के सेंट्रल आफिस से मानीटर भी करतारी सन. अब पतिदेव, पत्नी के कहल करसु कि कंपनी के? जाहिर बा कंपनिए के कहल सुनिहें काहें से कि ओही से तनखाह मिले के बा आ ओही से घर चले के बा. ओने पत्नी अगर समझदार ना रहली त ताना मारे लगिहें आ पति के जीवन तनावपूर्ण हो जाई. ओहीतरे पत्नी भी अगर नौकरी करतारी त उनुकरो संगे कई गो जिम्मेदारी बा. नोकरी करे वाला दस घंटा, बारह घंटा तक कंप्यूटर पर वर्क फ्राम होम करता लोग. पति- पत्नी दूनो जदि एह समस्या से जूझता लोग तब त आपसी समझदारी बन जाई.\nबाकिर ओही में एक आदमी जदि पति भा पत्नी से ज्यादा उम्मीद लगा के बइठल रही त दिक्कत बा. अरे भाई जतना देर तूं खटतार ओतने देर पत्नियो खटतारी. त पत्नी से ई उम्मीद काहें करतार कि ऊ तोहरा के ताजा रोटी आ स्वादिष्ट सब्जी बना के खिया देउ. अधिकतर पति समझदार बाड़े आ कामकाजी पत्नी से अइसन उम्मीद ना करेले. बाकिर कुछ मामलन में ई समस्या बा. ओहीतरे कुछ लड़कियो बा लोग जे खाली अपने सुविधा, असुविधा के देखता लोग. ओह लोगन में समग्र सोच नइखे रहत. एकांगी सोच रहता. सबका के लेके चले के परी. खाली पति- पत्नी रहता लोग तबो पति के पत्नी के आ पत्नी के पति के ख्याल राखहीं के परी. ओइजा जदि कौनो निजी स्वार्थ टकराता त लड़ाई- झगड़ा आ तनाव होखबे करी. एइजे तनी संवेदनशीलता के जरूरत बा. कुछ मामला में त ई देखल जाता कि लड़का- लड़की दूनो पढ़ल लिखल आ समझदार बा लोग बाकिर तबो लड़ाई होइए जाता. ओकर कारन जिद आ अहंकार का अलाव कुछु नइखे.\nअब देखीं शादी के समय सात गो कौन- कौन वचन पति स्वीकार करेला. ई कुल बात वधू अपना वर से मनवावेले. पहिला वचन- कन्या वर से पहिला वचन मांगेले- जदि रउरा कबो तीर्थयात्रा करे जाईं त हमरो के अपना संगे लेके जाइब. जदि रउरा कौनो व्रत-उपवास भा दोसर कौनो धार्मिक काम करीं त अपना वाम भाग (बांयां ओर) बइठाइब. दोसरका वचन- जेतरे रउरा अपना मां- पिता जी के सम्मान करतानी ओही तरे हमरो मां- पिता जी के सम्मान करब. तिसरका वचन- रउरा हमार देखभाल युवावस्था, प्रौढ़ावस्था आ वृद्धावस्था में करब. चौथा वचन- परिवार के कुल दायित्व के जिम्मेदारी आ आवश्यकता के पूर्ति के जिम्मेदारी रउरा ऊपर रही-. पांचवां वचन- घर के काम- बियाह वगैरह, लेन-देन भा अन्य अउरी कौनो खर्च करत समय रउरा हमरो राय लेब. छठवां वचन- जदि हम अपना सहेलियन का संगे बइठल बानी त ओइजा रउरा हमार अपमान ना करब. रउरा जुआ वगैरह के दुर्गुण से दूर रहब. सातवां वचन- रउरा पराई स्त्री के मां अइसन समुझब. हमनी के पति- पत्नी के बीच केहू दोसर साझेदार ना रही.\nत बियाह हमनी के 16 गो संस्कारन में से एगो ह. एकर जीवन में बड़ा महत्व बा. बहुत लोग कौनो कारन से जीवन भर कुंआरे रहि गइल बा. ओमें से ढेर लोग त अकेलहीं खुश बा. बाकिर कुछ लोग पछतात रहेला कि बियाह काहें ना कइनीं. बियाह भइल रहित त आपन सुख- दुख दोसरा से बंटितीं. त बहुत लोग मजाक में कहेला कि बियाह मथुरा के पेड़ा ह, जे खाला ऊहो पछताला आ जे ना खाला ऊहो पछताला. खैर ई त भइल मजाक के बात. बाकिर नवहा लोगन में जौन कुछ लोग बियाह का बाद ना पटला से फट ते कोर्ट में तलाक खातिर मामला दायर क देता लोग, ओह लोगन के आत्मनिरीक्षण करेके चाहीं कि हमार कहां गलती बा. प्रेम तत्व के हर जगह जरूरत बा. आ प्रेम गली बहुते पातर होले, सांकर होले. एह गली के बंद कइल, जीवन भर तड़पे के रास्ता खोलल बा.\nFIRST PUBLISHED : January 26, 2022, 17:00 IST


खेसारीलाल के नायिका बनली मोनिका सिंह – Anjoria\nसिनेमा भोजपुरी के हॉट नायिका मोनिका सिंह अब चर्चित स्टार खेसारीलाल यादव के नायिका बनल नजर अइहें. फिलिम होखी चर्चित फिल्मकार अनिल सिनकर के जिनकर फिल्म ‘गजब सीटी मारे सईंया पिछवारे’ में मोनिका सिंह नायिका रहली. अबही एह नइकी फिलिम के नाम नइखे धराइल आ एकरा के ‘प्रोडक्शन नम्बर टू’ कहल जात बा. फिलिम के बैनर बावे श्री पद्मावती पिक्चर्स एण्ड इंटरटेनमेंट्स के आ प्रस्तुतकर्ता बाड़ी कविता अनिल सिनकर.\nमोनिका के जोड़ी फिलिम एलान बा में मनोज तिवारी संगे जमल रहे त ‘खून के इल्जाम’ में पवन सि्ह संगे. हालही में मोनिका ‘सईंया अरब गईले ना’ के शूटिंग जौनपुर में पूरा कर के आइल बाड़ी.\nOne thought on “खेसारीलाल के नायिका बनली मोनिका सिंह”\nhame bhi film kuch sine milga kya


खबर एक नजर में (29 अप्रेल 2011) – टटका खबर\nखबर एक नजर में (29 अप्रेल 2011)\nफोन से भाषण दिहें अन्ना हजारे\nआजु बनारस से अपना भ्रष्टाचार विरोधी अभियान के शुरुआत अन्ना हजार फोन से भाषण दे के करीहें. अन्ना के तबियत खराब चलत बा आ डाक्टर लोग उनुका के आराम करे के सलाह दिहले बाड़न. हालांकि स्वामी अग्निवेश आ अरविंद केजरीवाल एह सभा में मौजुद रहीहें आ भाषण दिहें. जिला प्रशासन एह सभा के अनुमति दे दिहले बिया.\nअयोध्या रामलला मंदिर के तिरपाल बदलल जाई\nअयोध्या मामिला के सुनवाई करे वाली लखनऊ बेंच अयोध्या जिला प्रशासन के एह बात के अनुमति दे दिहलसि कि रामलला मंदिर के पुरान तिरपाल, पालिथीन, रस्सी वगैरह बदल देव जवन कि बहुते जर्जर हो चुकल बा. अदालत अपना ओह फैसला पर ३१ अगस्त तक के रोको लगा दिहलसि जवना में रामजन्म भूमि के जमीन तीन हिस्सा में बाँटे के बात कहल गइल बा. ओह फैसला का खिलाफ सुप्रीम कोर्ट में याचिका दाखिल बाड़ी सँ.\nअरुण मिश्रा के ४३ करोड़ के संपत्ति के पता लागल\nयूपी के औद्योगिक विकास निगम के मुख्य अभियंता रहल अरुण मिश्रा के नाजायज तरीका से अर्जित ४३ करोड़ के संपत्ति के पता लागल ब. सीबीआई देश भर में पसरल ओकर १३ गो कंपनियन के पता लगवले बिया. अरूण मिश्रा अपना के कुँआर बतावेला बाकिर विभाग के कहना बा कि ओकर दू गो बीबी बाड़ी सँ. एलिना मिश्रा देहरादून में कारोबार सम्हारेले आ दोसरकी बीबी राजपुर रोड में रहेले जवना के गिरफ्तार कइल जा चुकल बा. एलिना मिश्रा फरार बाड़ी. अरुण मिश्रा के गुरु आचार्य आशीष सेमवाल के खोज हो रहल बा. पता चलल बा कि ऊ अरूण मिश्रा से ५७ लाख रुपिया लिहले रहुवे सीबीआई जाँच रोकवावे का नाम पर. अरुण मिश्रा के हर काम के शुरुआत एही आचार्य का हाथे होखत रहे.\nबिहार में एगारह हजार करोड़ रुपिया के निवेश\nदेश के चार गो बड़हन कंपनी बिहार में आपन कारखान लगावे जा रहल बाड़ी सँ. अभिजीत ग्रुप बांका में ५७० एकड़ जमीन ले चुकल बा आ नवादा के सिरदल्ला में जमीन दिआवे के सरकारी कोशिश हो रहल बा. कंपनी के झारखंड में कोल ब्लॉक आवंटित हो चुकल बा. कंपनी दस हजार करोड़ रुपिया के निवेश बिहार में करी. हीरो साइकिल बिहटा भा हाजीपुर में जमीन पावे के कोशिश में बावे जहाँ हीरो मोटरसाइकिल के पार्टपुर्जा बनावल जाई. श्री सीमेंट आ एबीजी सीमेंट कंपनी बिहार में सीमेंट कारखाना लगावे जा रहल बाड़ी सँ. ई तीनो कंपनी आपन आपन दू सौ से ढाई सौ करोड़ रुपिया के निवेश करीहें सँ.\nनौ हजार स्वास्थ्य मित्र के बहाली होखी\nबिहार सरकार राज्य के हर स्वास्थ्य केन्द्र पर एगो स्वास्थ्य मित्र के बहाली करे के फैसला कइले बिया. ई मित्र लोग गाँवे गाँवे घूम के लोग के योग के शिक्षा दिहें आ एक्युप्रेशर से इलाज करीहें. एह बहाली में योग प्रशिक्षित लोग के प्राथमिकता दिहल जाई. स्वास्थ्य मंत्री अश्विनी कुमार चौबे इहो कहले बाड़न कि अब सरकारी अस्पताल मे मुफ्त जाँच के सुविधा सभका के दिहल जाई. पहिले खाली बीपीएल परिवारन के दिहल जात रहे. सरकारी अस्पतालन में बाहर के डाक्टर के पुर्जा थमावे वाला लोग का खिलाफ कड़ा कार्रवाई कइल जाई. एह खातिर निगरानी दस्ता बनावल गइल बा. इहो कहले कि पावापुरी आ बेतिया में मेडिकल कॉलेज आ राज्य में बहुते नर्सिंग आ पारामेडिकल कॉलेज खोलल जाई जेहसे कि डाक्टर, नर्स आ सहायकन के कमी दूर हो सके.\nबिजली संकट का चलत आरा आ गोपालगंज में फायरिंग\nराज्य में चल रहल बिजली संकट का खिलाफ आवाज उठावे वालन के हंगामा रोके खातिर काल्हु आरा बंद करावल गइल . आरा रेलवे स्टेशन पर ट्रैक पर जाम लगावल गइल. एहिजा पुलिस लाठी चार्ज कइल सकरले बिया बाकिर कहल जात बा कि हवाई फायरिंगो कइलसि. गोपालगंज में फायरिंग के बात पुलिस सकरले बिया आ तीन राउण्ड फायर के बात कहल गइल बा. हालांकि फायरिंग से केहू घवाहिल नइखे भइल. पुलिस के लाठी चार्ज में बहुते लोग घवाहिल भइल बा. कैमूर आ भागलोपुर में विरोध प्रदर्शन के खबर बा.\nछपरा आरा पुल खातिर जमीन अधिग्रहण\nछपरा आरा पुल बने के काम जोर शोर से लागल बा. अब पुल पर जाये खातिर पँहुच पथ बनावे ला जमीन अधिग्रहण के काम शुरु हो गइल बा. डोरीगंज का लगे कोटवा पट्टी रामपुर, रामपुर बिन्द गाँवा आ बदलपुरा गाँव में ई अधिग्रहण हो रहल बा. कुल २३ एकड़ जमीन के अधिग्रहण होखी. अबहीं जिला प्रशासन एकर विवरण राज्य सरकार का लगे भेजले बिया. ओहिजा से स्वीकृति मिल गइला का बाद अधिग्रहण कर लिहल जाई.\nछपरा जिला अस्पताल में गलत तरीका से बहाल लोग के बहाली रद्द\nछपरा जिला अस्पताल में सिविल सर्जन के बहाल कइल दू गो ड्रेसर आ चार गो काउंटर कर्मियन के नियुक्ति के गलत तरीका से भइल बतावत रद्द कर दिहल गइल बा. जिलाधिकारी संबंधित संचिका के निरीक्षण का बाद पवले कि बहाली में पारदर्शिता ना रहल आ बहाली विधिवत ना करावल गइल रहे. एह से एह बहालियन के तत्काल प्रभाव से रद्द कइल जा रहल बा.


टटको में टटका खबर : 14 अक्टूबर 2014, मंगल – Anjoria\n17 वें एशियाई खेल, इंचियोन 2014 के पदक जीते वाला खिलाड़ियन साथे पीएम नरेन्द्र मोदी 14 अक्टूबर 2014 के नई दिल्ली में.\nप्रधानमंत्री नरेंद्र मोदी के ‘मेक इन इंडिया’ के आगा बढ़ावत राष्ट्रपति प्रणव मुखर्जी नार्वे के निवेशकन से भारत के नया नीतियन के भरपूर फायदा लेबे के नेवता दिहले.\nअमेरिका के अदालत में वीजा धोखाधडी के मामिला में अझूराइल भारत के राजनयिक देवयानी खोबरागडे विदेश मंत्रालय से बिना अनुमति के एगो टीवी चैनल के साक्षात्कार देके अपना ला अउरी मुश्किल खड़ा कर लेले बाड़ी.\nनेशनल डेयरी डेवलपमेंट बोर्ड के अध्यक्ष टी नंद कुमार कहलन कि दूध उत्पादन का मामिला में बिहार के बेंवत दुगुना तिगुना हो सकेला आ जल्दिए बिहार देश में दूध उत्पादन करे वालन में तिसरका जगहा आ जाई.\nअन्तर्राष्ट्रीय बाजार में कच्च तेल के कीमत में आइल गिरावट फायदा आम जनता के देत आजु रात से पेट्रोल के दाम में एक रूपिया प्रति लीटर के कमी कर दिहल गइल बा. मंगल के अधरतिया से ई नयका दर लागू हो जाई. मोदी सरकार अइला का बाद ई लगातार पाँचवा बार पेट्रोल के दाम घटावल गइल बा.\nइंडियन ऑयल कॉर्पोरेशन लिमिटेड के टीम भारत पेट्रोलियम के मंगल का दिने 5-2 से हराके पहिलका अखिल भारतीय हाॅकी टूर्नामेंट – बेंगलुरु कप के फाइनल में जगह बना लिहलसि.\nयूपी से गुजरे वाला प्रमुख नेशनल हाईवे पर हर चालीस किलोमीटर का दूरी पर एक एक गो ट्राफिक थाना खोली यूपी सरकार. शुरुआत मथुरा से चंदौली का बीच कइल जाई. हर थाना के पेट्रोलिंग वाहन आ लैपटाप दिहल जाई.\nउत्तर प्रदेश के 16 छात्र 24 अक्टूबर के अमेरिका में नासा के 12 दिन के शैक्षिक यात्रा पर रवाना होखत बाड़े. ई लोग4नवंबर के वापिस लवटी.\nसिविल सेवा के प्रारंभिक परीक्षा के परिणाम आजु मंगल के घोषित क दिहल गइल. एकरा के यूपीएससी के वेबसाइट पर देखल जा सकेला.\nराष्ट्रीय राजधानी के जवाहर लाल नेहरू स्टेडियम में मंगल का दिने भइल डायनामोज एफसी आ एफसी पुणे सिटी के बीच के इंडियन सुपर लीग फुटबाल मैच बरोबरी पर छूटल.\nबिहार सरकार विकास मित्रन के मानदेय एक हजार रूपया प्रतिमाह बढ़वला का साथ ही ओह लोग के कुछ अउरियो सुविधा देबे के फैसला कइलसि.\nबिहार के मुख्यमंत्री जीतन राम माँझी बुध 15 अक्टूबर के रोहतास में दुर्गावति जलाशय परियोजना के उद्घाटन करीहें. एह मौका पर नीतीशो कुमार मौजूद रहींहे.\nपटना उच्च न्यायालय पटना के पुलिस उपाधीक्षक (विधि-व्यवस्था) ममता कल्याणी के अदालत के आदेश के अवमानना के दोषी मान लिहलसि. सजा तय करे खातिर सुनवाई 10 नवम्बर के कइल जाई.\nअखिल भारतीय महिला बीसबीसा क्रिकेट टूर्नामेंट के पहिला मैच में आजु चंडीगढ़ के टीम उत्तर प्रदेश के टीम के आठ विकेट से हरा दिहलसि.\nहिन्द महासागर में के एगो अफ्रीकी देश कोमोरोस एह बात से इन्कार करत बा कि उ आतंकवादी संगठन इस्लामिक स्टेट के आपन एगो टापू बेच दिहले बावे.\nमहाराष्ट्र के मुख्यमंत्री रहल पृथ्वीराज चव्हाण एह बात के एक तरह से सकार लिहलन कि आदर्श घोटाला में पहिले मुख्यमंत्री रहल अशोक चव्हाण आ विलासराव देशमुख शामिल रहले आ ओह लोग का खिलाफ कुछ कइला से कांग्रेस के नुकसान हो जाइत. हालांकि बाद में जब बात के बहुते चरचा होखे लागल त पृथ्वीराज चव्हाण आपन कहल बात से मुकर गइलन.\nतेल मँगवावे वालन आ बैंकन के डालर खरीददारी का चलते अंतरबैंकिंग मुद्रा बाजार में रुपिया के दाम में 31 पइसा के बड़हन गिरावट दर्ज भइल. आजु डालर के दाम 61.41 रुपिया तय कइलसि रिजर्व बैँक.\nजम्मू कश्मीर के मुख्यमंत्री उमर अब्दुल्ला आजु कहलन कि हाल के बाढ़ का बाद से कश्मीर के लोग के जिनिगी अबहियों सरिहाइल नइखे आ एह हालात में विधानसभा चुनाव करावे ला ई सही समय ना होखी.\nमहाराष्ट्र के पूणे में शिरूर के लगे वायुसेना के एगो सुखोई सु-30 विमान आजु दुपहरिया में गिर गइल. हालांकि पायलट आ को पायलट के जान बाच गइल बा.\nपंजाब सरकार भाजपा नेता नवजोत सिंह सिद्धू के आलोचना से नाराज हो के उनुका के दिहल वाई श्रेणी के सुरक्षा आजु वापिस ले लिहलसि.\nलखनऊ में चलत राष्ट्रीय स्वयं सेवक संघ के नीति निर्धारक सर्वोच्च संस्था अखिल भारतीय कार्यकारी मंडल के बइठका में हिन्दुत्व के अउरी असरदार बनावे खातिर तौर तरीका पर विचार मथात बा.\nझारखंड प्रदेश कांग्रेस झारखंड में संस्कृत विश्वविद्यालय बनावे के माँग कइलसि प्रदेश सरकार से.\nउद्योग संगठनन के कहना बा कि खुदरा महंगाई अबले के सबसे निचला स्तर आ थोक महंगाई के पांच साल के निचला स्तर पर अइला का बाद रिजर्व बैंक के चाहीं कि ब्याज दर में कटौती करे जेहसे विकास के रफ्तार मिल सको.\n‘बहत गंगा’ में हाथ धोवे खातिर उत्तर प्रदेश सरकारो गंगा सफाई खातिर अभियान चलावे के फैसला करत गंगा के प्रदूषण मुक्त बनावे ला ‘गंगा सेल’ बनवलसि.\nखेलन के बढ़ावा देबे ला पीएम मोदी अउरी 450 करोड़ रुपिया के अनुदान राशि दिहले. ई बात खेल मंत्री सर्वानंद सोनोवाल मंगल का दिने बतवले.\nहुदहुद तूफान से नुकसान उठवले आंध्र प्रदेश खातिर बतौर अंतरिम राहत 1,000 करोड़ रुपिया के पैकेज देबे के एलान कइलन पीएम नरेन्द्र मोदी.\nउत्तर प्रदेश सरकार राज्य के सहकारी बैंकन के कर्मचारियन के दीपावली पर बोनस के मंजूरी दिहलसि आ ई लोग त्योहार अगि्रमो ले सकेला.\nगोवा कांग्रेस उपाध्यक्ष मीडिया से निहोरा कइलन कि कांग्रेसी नेता लोग के आपसी झगड़ा के देखावल सुनावल बतावल बन्द करसु. नेतो लोग से कहलन कि आपसी झगड़ा के बात मीडिया से मत करसु.\nपीएम नरेंद्र मोदी आजु मंगल का दिने 17वां एशियाई खेल में पदक जीते वाला खिलाड़ियन के सम्मान करत कहलें कि खिलाड़ी पदक जीत के देशवासियन के मान बढ़ावेले.\nबिहार के गोपालगंज जिला के एगो सरकारी स्कूल के सातवीं में पढ़े वाली लड़िकी से बगल में चाय बेचे वाला एगो दुकानदार महीनन से यौन शोषण करत रहुवे. लड़िकी के गभिनइला का बाद एकर खुलासा भइल बा.\nगुजरात के खिलाड़ी अक्षर पटेल के वेस्टइंडीज का साथ होखे वाला अगिला दू गो एकदिना मैच खातिर 15 खिलाड़ियन के टीम में शामिल क लिहल गइल बा.\nअतवार का दिने आंध्र प्रदेश का तट पर तबाही मचावे आइल चक्रवाती तूफान हुदहुद से भारतीय नौसेना के नाहियो त 2,000 करोड़ रुपिया के नुकसान भइल बा.\nउत्तर प्रदेश के देवरिया जिला में सदर कोतवाली इलाका में रेल पटरी पर आजु एगो डाक्टर के क्षत विक्षत लाश मिलल बा.\nबिहार के नालंदा जिला में सरकारी सहायता पावे वाला एगो मदरसा लड़िकियन के दाखिला पर रोक लगा दिहले बा काहे कि मजहब एकर इजाजत ना देव कि लड़िकी लड़िकन का साथे पढ़ऽ सँ.\nउत्तर प्रदेश में जौनपुर जिला के सरायख्वाजा इलाका में एगो प्रेमी जोड़ा के लाश गाछ पर लटकल मिलला का बाद सनसनी पसर गइल बा.\nजेएनयू आजु जहरभरलन के अड्डा बन के रह गइल बा. कबो माँ दुर्गा के सरेआम अपमान, त कबो गऊ माँस के पार्टी, त कबो असुरन के सम्मान. विहिप एह बात के शिकायत करत विश्वविद्यालय प्रशासन से ई सब रोके के कहलसि.\nबिहार में सारण जिला के अवतार नगर इलाका के गाँव मखदुमपुर के लोग नाजायज शराब बनावे वालन पर रोक लगावे खातिर आजु सबेरे थाना के घेराव कइले आ छपरा पटना मेनरोड के जाम क दिहले.\nमायावती सरकार का समय बनल गंगा एक्सप्रेस योजना में थोड़ बहुत सुधार क के अखिलेश यादव सरकार शुरु करे के फैसला लिहलसि.\nउत्तर प्रदेश में मथुरा के पंडित दीनदयाल उपाध्याय पशुचिकित्सा विज्ञान विश्वविद्यालय आ गो अनुसंधान संस्थान उत्तर भारत में मिले वाली देशी गायन के नस्ल के संवर्धन आ संरक्षण के काम करी.\nइंडियन सुपर लीग के दुसरका मैच में सोमार का दिने जॉन अब्राहम के टीम नॉर्थईस्ट युनाइटेड एफसी सचिन तेंदुलकर के टीम केरला ब्लास्टर्स एफसी के 1-0 से हरा दिहलसि.\nPrevious Post: बखरा बखोरल (बतकुच्चन 173)\nNext Post: टटको में टटका खबर : 15 अक्टूबर 2014, बुध


टटका खबर, बियफे, ५ अप्रेल २०१२ – टटका खबर\nटटका खबर, बियफे, ५ अप्रेल २०१२\nभारत आ संयुक्त अरब अमारात एगो समझौता पर दस्तखत कइले जवना का बाद अब रोजगार अनुबंध आनलाइन मिल जाई आ कामगार दलालन का फेर में ना पड़ीहें.\nराष्ट्रीय माध्यमिक शिक्षा अभियान में यूपी के चार सौ उनचास गो जूनियर हाईस्कूलन के अपग्रेड करके हाई स्कूल बना दिहल जाई. एह सब में नयका सेशन से कक्षा नौ के पढ़ाई शुरू करा दिहल जाई.\nकेन्द्र सरकार के मिर्जापुर भदोही कलस्टर योजना में कालीन प्रशिक्षण केन्द्र खोलल जाई.\nइलाहाबाद में आपन सम्मान करवावे चहुँपल उत्तराखंड के मुख्यमंत्री विजय बहुगुणा कहलन कि उत्तर प्रदेश आ उत्तराखंडा का बीचे बँटवारा का बादे से कई गो मामिला लंबित बा जवना पर विचार कइल जाई. भरोसा दिहलन कि अगिला साल होखे वाला कुंभ मेला खातिर गंगा नदी में भरपूर पानी दिहल जाई. कहलन कि यूपी, हिमाचल आ उत्तराखंड तीनो राज्य मिल के एगो पर्यटन योजना तइयार करे.\nमुख्यमंत्री अखिलेश यादव का सरकारी निवास पर अठारह अप्रेल का दिन से जनता दरबार शुरू होखी. हर बुध का दिने नौ बजे से एगारह बजे का बीच लोग मुख्यमंत्री से भेंट कर सकी.\nराज्य में उद्योग के बढ़ावा देबे खातिर नया नीति बनावल जाई. राज्य भर में जगहे जगह आईटी हब बनावल जाई.\nसुल्तानपुर के पीपरपुर इलाका के मिसराने गाँव में एगो औरत अपना तीन गो बेटन के जहर खिया के खुदहु खुदकुशी कर लिहलसि. घटना घर में कलह का चलते भइल. चारो लाश कब्जा में ले के पुलिस मामिला के जाँच करत बिया.\nसोनभद्र पुलिस एगो नक्सली के गिरफ्तार कर लिहलसि. ऊ बिहार के रहेवाला रामकेवल उरांव ह जवना पर ढेरे मुकदमा दायर बा.\nदेवरिया जिला में बरीसन से टूटल छितराइल पड़ल मदनपुर कपरवार सड़क के बनावे के काम शुरू हो गइल.\nबलिया में कोहार जाति के लोग अपना के अनुसूचित जाति में शामिल करावे खातिर बुध का दिने प्रदर्शन कइल.\nनगरा गड़वार सड़क पर पीडब्ल्यूडी का जमीन पर बीसन बरीस से पक्का आवास बना के रहत दलित परिवार के मकान लोक निर्माण विभाग ढहवा दिहलसि.\nबलिया के परितोष मिश्र पीसीएस परीक्षा पास करके असिस्टेंट सेल्स कमिश्नर खातिर चुनाइल बाड़े.\nकैग रिपोर्ट में चार सौ नौ करोड़ रुपिया के घोटाला के खबर से नाराज विपक्ष बुध का दिने विधानसभा ना चले दिहलसि. बाद में जब लंच का बाद सदन फेरु बइठल त विपक्ष ओकर वहिष्कार कर दिहलसि. बाद में बुध का दिने विधानसभा के बजट सत्र के अवसान कर दिहल गइल.\nसोना पर उत्पाद कर बढ़वला का खिलाफ पिछला अठारह दिन से सर्राफा व्यवसाय बंद बा. बुध का दिने सर्राफा व्यवसायी जुलूस निकललन आ मुख्यमंत्री से एह मामिला में दखल देबे के निहोरा कइलन.\nछपरा राजेन्द्र कॉलेज में दोसरा का बदले इम्तिहान देत एगो लड़िका के गिरफ्तार कर लिहल गइल.\nसिवान के गुठनी के मियांगुंडी में आग लगला से चार बिगहा गेंहू के फसल राख हो गइल. बगल का खेत में ऊँख के खरपतई जरावत घरी ओकर चिंगारी बगल का गेंहू के खेत में चल गइल जवना से आग लाग लागल.\nथावे जंक्शन पर टिकट चेकिंग का दौरान छत पर सफर करे वाला सात जने के गिरफ्तार कर लिहल गइल.\nमोतिहारी के ठाकुरबाड़ी मुहल्ला से गायब कइल लड़िकी के पुलिस बुध का दिने बाइपास चौक पर मंदिर का लगे से बरामद कर लिहलसि. अपहरण करे वाला के गिरफ्तारी अबही ले नइखे भइल.\nपिछला सोलह जनवरी का दिने दिल्ली का तरफ बढ़त सेना के दू गो टूकड़ी के खबर के प्रधानमंत्री गलत बतवलनि. कहलन कि बिना मतलब एगो साधारण बात के हउवा खड़ा कर दिहल गइल.\nपरमाणु ईंधन से चलने वाली पनडुब्बी आईएनएस चक्र बुध का दिने नौसेना में शामिल कर लिहल गइल. आई एन एस चक्र वइसन परमाणु पनडुब्बी ह जवन दुश्मन के ठिकाना पता लगा के ओकरा के तबाह कर देले. ई पनडुब्बी पानी का भीतर एकसौ दिन ले लुकाइल रहि सकेले.\nनक्सली दबाव से ओडिशा सरकार जेलन में बंद २७ गो नक्सलियन के छोड़े के तइयार हो गइल बिया. नक्सली एगो विधायक आ एगो इटली के पर्यटक के अपना कब्जा में रखले बाड़े सँ.\nसुप्रीम कोर्ट सुभाष घई के फिल्म संस्थान खातिर कौड़ी का दाम पर दिहल बीस एकड़ जमीण के आवंटन रद्द करे वाला बम्बई हाईकोर्ट के फैसला सही करार दिहलसि. कोर्ट तब मुख्यमंत्री रहल विलासराव देशमुख पर कड़ा टिप्पणी कइलसि.\nमुम्बई के आदर्श सोसायटी घोटाला में गिरफ्तार महाराष्ट्र शहरी विकास विभाग में प्रधान सचिव रहल रामानंद तिवारी आ बंबई नगर निगम के प्रमुख रहल जयराज फाटक के १२ अप्रेल ले सीबीआई हिरासत में भेजल गइल.\nसेनाध्यक्ष जनरल वी.के. सिंह नेपाल के सेनाध्यक्ष छत्तररमण सिंह ग्रुंग से बुध का दिने काठमांडू में भेंट कइले. ई लोग भारत-नेपाल के सैन्य संबंध मजबूत करे आ आपसी सहयोग पर विचार कइल.\nअफगानिस्तान में भइल एगो आत्मघाती हमला में नाहियों त दस लोग मरा गइल आ दू दर्जन से बेसी लोग घवाहुल हो गइल.\nसोमालिया के राजधानी मोगादीशु में एगो थियेटर में भइल आत्मघाती हमला से नाहियों त दस लोग मरा गइल.\nआईपीएल पाँच के पहिला बीसबीसा मैच में चेन्नई के एम ए चिदम्दरम स्टेडियम में मुम्बई इंडियन्स चेन्नई सुपरकिंग्स के हरा दिहलसि. आजु कोलकाता नाइट राइडर्स के मुकाबला डेल्ही डेयरडेविल्स से होखी.\nवर्ल्ड सीरीज हॉकी टूर्नामेंट के फाइनल में शेरे पंजाब पूणे स्ट्राइकर्स के पाँच बनाम दू गोल से हरा दिहलसि आ चार करोड़ के इनाम जीत लिहलसि.\nपाकिस्तान हॉकी फेडरेशन तीन देश के हॉकी टुर्नामेंट के आयोजन रद्द कर दिहलसि काहे कि भारत आ मलेशिया एहमें खेले से मना कर दिहले.\nमुंबई शेयर बाजार में बुध का दिने १११ अंक के गिरावट दर्ज भइल. रूपिया ३९ पइसा कमजोर हो गइल.


बिहारी बियाह के बाते अलग बा, बिहार के घरों में यूँ होती है शादी मुबारक - AAPNA BIHAR\nबिहारी बियाह के बाते अलग बा, बिहार के घरों में यूँ होती है शादी मुबारक\nहमनी के बिहार में लईकीन के बियाह के दिन धराला ओकरा बादे से घर के माहौल में एकदम बदलाव हो जाला। घर मे कवनो बात होत रहे घूम फिर के बियाह पे आजाला। घर के मेहरारू लोग के दिमाग मे खाली गहना, गुरिया आ साड़ी, कपड़ा चलत रहेला। जहाँ बईठकी लागी खाली एहि मुद्दा पे बात होई!\nघर के मरदाना लोग पे पूरा बियाह के बंदोबस्त के जिम्मेदारी आजाला, सामियाना कहा लागि, बराती लोग के नास्ता में का दियाई, खाना में का रही!\nभंडार खाती त एगो मामा भा माउसा फिक्स रहेलन लोग। बियाह के एक महीना पहिले से ही सबके काम गिना दिहल जाला, घर के चाचा लोग के जिम्मे खाना पीना के जिम्मेदारी आवेला, आ खाना के स्वाद कईसन बा एकर फैसला घर के फूफा लोग करेले। हर घर मे एगो फूफा लोग होले जे हलुआई के बगल में कुर्सी लगा के बियाह के भागम- दौड़ के मज़ा एकदम लाइव लेत रहेलन लोग। आ साथे साथ बीच-बीच में दोसरा के काम मे एक बार आपन टांग जरूर अड़ा दिहे। उहन लोग के पता बा कि उहन लोग से त केहू कवनो काम खाती कही ना। एहसे उहन लोग के चांदी बा।\nफेर एक आदमी के कोसाध्यक्ष बना दिहल जाला। उहन लोग के काम इहे रहेला की बस कहां का होता ई देखत रहे के बा। चुकी उहन लोग के हाथ में पईसा से भरल बैग रहेला त उहन लोग के कवनों काम कहल बेजाईं बा। एक आदमी के जिम्मेदारी रहेला कि उनका हाथ से मोटरसाइकिल के हैंडिल ना छूटी पूरा बियाह। जवन घटल-बढ़ल उ उनके जिम्मा रहेला।\nघर में बियाह के टाइम पे सबसे बेसी चांदी नया-नया मोटरसाइकिल चलावे वाला छोट भाई लोग के होला। घर में 5-6 गो गाड़ी हो जाला आ सभे बाझल रहेला त गाड़ी के चाभी आसानी से हाथे लाग जाला।\nघर के बहिन लोग के शॉपिंग दिन धाराएं से पहिलही शुरू हो जाला। फ़ोन पे घंटा-घंटा भर खाली लहंगा, लहठी के रंग के ऊपर डिस्कसन होला। सब अपना अपना कपड़ा के खूबी गिनावे ला। बियाह वाला दिने घर के बहिन लोग के त सांस लेबे के फुरसत ना रहेला, काहें कि घर के मय मेहरारू लोग सुबहे से बियाह रसम-रिवाज में बाझ जाली लोग। त घर में के खाईल के पियल, के कहां सूती, एह सब के बोझा घर के कुंवार लईकी लोग पे होला।\nबियाह में घर के काम अधिकांस मइया आ घर के लईकीन लोग के देख-रेख में ही होला, आ बहरी के काम घर के लईका लोग आ बाबा के देख-रेख में। मने कवनो काम में एक बार पुछल या बतावल जरूरी बा।\nदुलहिन ‘जेकर बियाह रहेला‘, त मने दिन धरईला के दिन से अंगूरी प दिन गिने शुरू कर देली। धीरे धीरे उ दिन आइये जाला।\nसब उनका नज़री के सोझा होला। उनका मन मे एगो खुसी भी होला की आज के ई खास दिन पे उनकर आपन लोग सामिल भईल बा, आ सभे उनका बियाह के तैयारी में बाझल बा। आ दूसरा तरफ इहो खयाल आवेला की बिदाई के बाद ई लोगवा केतना दूर हो जाई। उ घर के आंगन देख के आपन बचपन मन पारेली जहा बईठ के उ अपना मईया से बार मे तेल लगवावत रहली, अब उ आंगन बदल जाई। जब दुवार कावर देखेली त दुवार पे बाबा, बाबूजी, चाचा के आवाज कान में गूंजेला जब कवनो हितई लोग आवेत एगो आवाज सुनाई देबे, ‘बुचिया तनी मीठा-पानी दिहे त’ आ दुई कप चाय भी बना दिहे। उनका दिमाग मे इहे चलेला की बिदाई के बाद ई आवाज बदल जाई!\nफोटो क्रेडिट: अभिषेक शेखर\nघर मे अतना काम रहेला की बाकिया लोग के ई धेयान ना रहेला की बहिनिया, मौसी, भा फुआ के बिदाई हो जाई काल्ह। एह बात के एहसास3लोग के सबसे बेसी होला, बाबूजी- माई आ बेटी के ‘जेकर बियाह रहेला’। बाबूजी बाकिया काम भी देखेले बाकी मन मे ई बात आवात रहेला की बुचिया काल्ह चल जाई। माई त जब बेटी के आंख में देखेली तब दुनो आंख लोर से भर जाला। बाकी बाबूजी के लोर आँखी में ना लउके। धीरे धीरे सब तैयारी होला।\nसाम होखे लागेला सब अब बराती लोग के स्वागत में बाझ जाले। लईका लोग के जिम्मा सबसे पहिला काम होला कि बराती लोग आ बाकिया मेहमान लोग के नास्ता पानी कराके के फिट कर देबे के बा। बाकी खाना में आधा घंटा कम बेसी भी होई त ममिला अंडर कंट्रोल रही। नास्ता के डिब्बा के स्टॉक, एक्स्ट्रा में रखे के काम भी एक जाना के होला कि कही कुछु घटे बढ़े त फेर से डिब्बा भा प्लेट ना बनावे के पड़े।\nएने घर मे कुल्ह रस्म- रिवाज शुरू रहेला। दुवार पूजा होला, फेर जयमाल, फेर गुरहथी। गुरहथी तक लगभग कुल्ह लोग के खाना पीना हो जाला, आ सब केहू माड़ो में आजाला। जेकरा बियाह देखे के होला उ रहेला, जेकरा सूते के होला उ सुत जाला। गुरहथी के बाद घर के माहौल बदले लागेला काहे की सभे फुरसत में आजाला आ सभे के नज़र सोझा जोड़ा में बईठल लईकी होली, आ घर के दमाद जेकरा संगे काल्ह भोरे बेटी बिदा हो जाइहे।\nधीरे-धीरे कन्यादान, फेर धार गीरावल जाला, ओकरा बाद लावा मेरावल जाला। कन्या दान के विधि शुरू होते के साथ माड़ो में बईठल सभ लोग के आँखी में लोर भर जाला, आ पीछे घर के मेहरारू लोग के गावल कन्यादान के गीत कान में सुनाई देला, तइसे तइसे मन कुहूके लागेला।\nबेटी लोग के त हालत एकदम नाजुक होला। उहन लोग के सोझा रउवा प्यार से दु सब्द भी बोल देम त उनका लोग के आंख में लोर भर जाई। भोर से ही उहन लोग के मन मे छोट से लेके बड़ होखे तक सबके संगे जेतना भी याद होला उ दिमाग मे चलत रहेला।\nआ फेर ई बात मन मे आवेला की काल्ह से त ई कुल बदल जाई। काल्ह से माई ना लउकी, बाबूजी ना लउकीहें, भाई जवन बात बात में लड़त रहे, जेकरा संगे हर छोट बड़ बात पे नोंक झोंक होत रहे, उ काल्ह से ना होई। काल्ह से ई जवन आपन लोग बाड़े जेकरा सोझा कुछु बोले में कवनो संकोच ना रहे, मन मे जवन चलत रहें ज बोल देत रहनी, उ लोगवा बदल जाई।\nआ ना जाने केतना समय लागि उ नयका परिवार में घुले मिले में।\nई कुल बात के साथ सिंदूरदान आ बाकी के रस्म-रिवाज़ बीत जाला आ समय आजाला बिदाई के! सभके आँखी में लोर रहेला। सभे के मन मे इहे बात रहेला की आँखी के पुतरी अब हमनी के छोड़ के जात बाड़ी। आज से ई हमनी के घर छोड़ के दोसरा के परिवार के हिस्सा हो जाइहे। बिदाई वाला दिने त जईसे घर से लेके दुवार सभे रोवेला। पूरा घर शांत शांत रहेला। जईसे लक्ष्मी के गईला के वियोग में बा!\nएहीसे से त लईकीन के घर के रौनक कहल जाला!\n– सुनंदा राय\n#Bihari Shadi#बिहारी शादी\nकोमल का मैट्रिक पास होना हमारे लिए किसी के सीबीएसई टॉप करने से बड़ी खबर है


रुबी सिंह आत्महत्या कर लिहली – Anjoria\nअभी थोड़ देर पहिले पता चलल कि भोजपुरी सिनेमा के जानल मानल अभिनेत्री रूबी सिंह आत्महत्या कर लिहले बाड़ी. रुबी सिंह के लाश आजु गोरेगाँव पश्चिम में उनुका भाड़ा वाला फ्लैट में दुपट्टा से लटकत मिलल. सुने में आइल बा कि रुबी सिंह एगो सुसाइड नोट छोड़ गइल बाड़ी जवना में लिखल बा कि ऊ खुद फाँसी लगावत बाड़ी आ एह खातिर केहु के दोषी मत मानल जाव.\nमिस पटना रह चुकल रूबी सिंह के पिता डीएसपी हउवे आ परिवार पटना में रहेला. रूबी सिंह एहिजा अकेले रहत रहली. पटने के उनकर एगो दोस्त यदा कदा उनुका से भेंट करे आवत रहुवे. आजु जब ऊ रुबी सिंह से भेंट करे आइल त दरवाजा बन्द मिलल आ बहुत आवाजो लगवला पर ना खुलल त दरवाजा तूड़ के भितर गइला पर रूबी सिंह के लाश पंखा से दुपट्टा का सहारे लटकत मिलल.\nरुबी सिंह अपना कैरियर के शुरुआत आलोक कुमार के फिल्म “हो गइल बा प्यार ओढ़निया वाली से” के नायिका बन के कइले रहले. उनुकर आखिरी रिलीज फिल्म रहल शाद कुमार के “त्रिनेत्र” जवना में ऊ पवन सिंह के नायिका रहली. रूबी सिंह के आवे वाली फिलिमन में एलाने जंग, तोहरे नाम जिला हिलेला वगैरह बाड़ी सँ.\nहालही में रूबी सिंह शाद कुमार के फिल्म “गौतम गोविन्दा” साइन कइले रहली.\nरूबी सिंह के मौत के खबर से पूरा भोजपुरी फिल्म जगत सन्न रहल गइल बा.\n(उदय भगत के भेजल रपट )\nOne thought on “रुबी सिंह आत्महत्या कर लिहली”\nफ़रवरी 14, 2012 को 7:42 पूर्वाह्न पर


किसानन का नाम पर धोखाधड़ी करत मिललें साढ़े सात लाख लोग – टटका खबर\nअपराध देश-दुनिया राजनीति\nJun 30, 2021 आतंकवादी, कश्मीर, किसान आन्दोलन, ट्वीटर, पंचायत चुनाव, ममता बनर्जी\n(टटका खबर, बुध, आषाढ़ अन्हरिया षष्ठी, 2078 विक्रमी)\nपिछला सात महीना से अधिका समय से किसानन का नाम पर आढ़तियन आ दलालन के आन्दोलन चलिए रहल बा. अब उत्तर प्रदेश में साढ़े सात लाख से अधिका अपात्र प्रधानमंत्री किसान निधि के सम्मान राशि अपना खाता में मँगवावत मिलल बाड़न. अब एह लोग से वसूली होखी आ ओह अधिकारियन का खिलाफ कार्रवाई जिनका मिलीभगत से एह लोग के नाम लघु आ सीमांत किसान सूची में शामिल भइल. ई गड़बड़ी तब धराइल जब सम्मान निधि भेजल जाए वाला खातन के आयकर आ आधार से मिलान कइल गइल. कई जने आयकरदाता बाड़ें, कुछ लोग मर चुकल बा बाकिर फर्जी आधार का सहारे निधि से बेइमानी हो रहल बा.\nउत्तर प्रदेश के जिला पंचायत अध्यक्षन के चुनाव में मतदान से पहिलहीं काल्हु चार गो अउर जिलन में भाजपा उमीदवार निर्विरोध चुना गइलें. एह लोग का खिलाफ खड़ा उमीदवार काल्हु आपन आपन नाम वापिस ले लिहलें जवना का बाद एह लोग के निर्विरोध निर्वाचित घोषित क दीहल गइल. एहसे पहिले 26 जून के भाजपा के 17 गो जिला पंचायत अध्यक्षन के निर्विरोध निर्वाचन तय हो गइल रहुवे. एकरा अलावे ईटावा से अखिलेश यादव के चचेरा भाईओ निर्विरोध चुनाइल बाड़ें. अब बाकी बाचल 53 जिलन में3जुलाई के मतदान होखी आ ओही दिने मतगणना क के परिणाम घोषित क दीहल जाई.\nकाल्हु भाजपा पीलीभीत, शाहजहांपुर, बहराइच, आ सहारनपुर के सीट जितलसि. पीलीभीत से सपा भाजपा से आइल एगो दलबदलू स्वामी प्रवक्ता नंद के टिकट दिहले रहुवे. ऊ काल्हु आपन परचा वापिस ले लिहलन. शाहजहांपुर से समाजवादी गोल के उमीदवार काल्हु सबेरे भाजपा में शामिल हो गइली आ आपन दाखिल परचा वापस से लिहली. बहराइच के सपा उमीदवारो आपन परचा वापिस ले लिहली. सहारनपुर के चुनाव में बसपा समर्थित उमीदवार आपन नाम वापिस ले लिहलन. एह बीच खबर आइल बा कि आजमगढ़ में जिला पंचायत अध्यक्ष भाजपा प्रत्याशी संजय निषाद के गाड़ी पर पथराव आ फायरिंग के खबर बा.\nटेंटिहा ट्वीटर के मुसीबत रोजे बढ़ल जा रहल बा. ओकरा पर अब जगहे जगह आपराधिक मुकदमा दर्ज होखे लागल बा. दिल्लिओ में राष्ट्रीय बाल अधिकार संरक्षण आयोग से मिलल शिकायत पर पुलिस ट्वीटर का खिलाफ चाइल्ड पोर्नोग्राफ़िक सामग्री प्रकाशित कइला के मुकदमा दर्ज कइले बिया.\nनैतिकता से दूरी बना के रहे वाली ममता बनर्जी 2016 में कांग्रेसी विधायक के दल बदलवा के लोक लेखा समिति के अध्यक्ष बनवले रही. अब एहू साल भाजपा विधायक मुकुल रॉय से दल बदलवा के उनुका के लोक लेखा समिति के अध्यक्ष बनावे वाला बाड़ी. भाजपा एकरा खिलाफ कानूनी लड़ाई लड़े में लागल बिया. विधानसभा अध्यक्ष से एकर शिकायत क दीहल गइल बा कि मुकुल के विधायकी दल बदलू होखला का चलते खतम कइल जाव. एकरा बाद अदालतो के शरण ली भाजपा.\nउच्चतम न्यायालय सगरी राज्यन आ केंद्र शासित प्रदेशन के निर्देश दिहले बिया कि 31 जुलाई ले ऊ लोग ‘वन नेशन, वन राशन कार्ड’ योजना लागू क लेव. अधिकतर राज्य एकरा के पहिलहीं लागू कर चुकल बाड़ें बाकिर दिल्ली, पश्चिम बंगाल, आ कुछ अउरी जगहा ई अबहीं लागू नइखे भइल.\nजम्मू-कश्मीर पुलिस आ केन्द्रीय रिजर्व पुलिस बल काल्हु चेकिंग का दौरान परिमपोरा नाका पर एगो कार के तलाशी में लश्कर के माथ कमांडर नदीम अबरार के गिरफ्तार कर लिहलसि. ओकरा लगे एगो पिस्तौल आ हथगोला मिलल बा. पूछताछ में अबरार बतवलसि कि ओकर एके-47 राइफल मलूरा में एगो घर में राखल बा.\nओवैसी के बात कटलन राजभर\nछूरी खरबूजा पर गिरे भा खरबूजा छूरी पर, कटाई खरबूजे


विनय बिहारी ले अइले पवन आ अंजना के फेरु एक साथ – Anjoria\nभोजपुरिया गायिकी के सिरमौर पवन सिंह आ सिनेमा भोजपुरी के हॉट केक अंजना सिंह लगभग एक साल बाद फेरू एक संगे नजर अइहें. ई जोड़ी पहिला बेर साल २०११ में “ट्रक ड्राइवर” में नजर आइल रहे. एकरा बाद “लावारिस” फिलिमो में ई जोड़ी आइल रहुवे. बाकिर ओकरा बाद ई लोग एक साथ ना आइल. “आंधी तूफ़ान” फिलिम में दुनु जने रहलें बाकिर अंजना के नायक रहलें विराज भट्ट.\nअब अतना दिन बाद ई जोड़ी फेरू एक साथे मशहूर भोजपुरी गीतकार विनय बिहारी के फिलिम “प्यार मोहब्बत जिंदाबाद” में नजर आई. एह फिलिम के एगो खास गाना के शूटिंग हालही में मुंबई के मड आईलेंड के नदंनवन में कइल गइल. विनय बिहारी बतवलें कि उनुका एह फिलिम में फूहड़पन तनिको ना मिली. एह फिलिम में पहिला बेर बिहार के १५ गो नेतो अभिनय कइले बाड़ें जवना में खास नाम अनंत सिंह के बा.\nफिलिम के अधिकतर गाना कुल्लू मनाली, आगरा आ दिल्ली के लोकेशनन पर भइल बा. एह फिलिम से पहिला बेर विनय बिहारी निर्देशन के बागडोरो सम्हरले बाड़न. एकरा के प्रस्तुत करत बिया आदिशक्ति इनटरटेनमेंट.\nफिलिम के मुख्य कलाकार पवन सिंह, पाखी हेगड़े, अविनाश शाही, शाहीद शम्स, सुशिल सिंह, अनंत सिंह, विनय बिहारी, अंजन सिंह, सीमा सिंह, आनंद मोहन, राजन यादव बाड़ें.\n(उदय भगत आ संजय भूषण पटियाला के रपट से)\nOne thought on “विनय बिहारी ले अइले पवन आ अंजना के फेरु एक साथ”\nBinit verma says:\ni wantachance in bhojpuri film i’m child artist in patna


Why Bollywood A list actors turned away from Bhojpuri cinema Bhojpuri: काहे बिदुक गइलें बॉलीवुड कलाकार भोजपुरी सिनेमा से – News18 Hindi\nभोजपुरी सिनेमा के आधुनिक दौर में जब मनोज तिवारी आ रविकिशन के स्टारडम के टाइम रहे त हिन्दी से बड़ बड़ स्टार लोग भोजपुरी फिल्मन में भूमिका निभावे आइल लोग. ओकरा बाद का जाने भोजपुरी से कइसन मोह भंग भइल कि हिन्दी के ए-लिस्ट के कलाकार इहाँ ना आवे के चाहेला. पढ़ीं...\nLast Updated : July 12, 2021, 13:50 IST\nकला अउरी कलाकार कवनो भाषा आ क्षेत्र के सीमा में बंधल ना होला. हँ, ई बात बा कि हर कलाकार के एगो कार्यक्षेत्र होला, एगो विशेष कर्मभूमि होला, जहां उ लोकप्रिय भी होला. बाकिर कवनो बंदिश बा ना. उन्मुक्त गगन में उड़े के पूरा छूट बा. अब फिल्म अभिनेता लोग के हीं ले लीं. साउथ वाला हिन्दी में काम करता, हिन्दी वाला साउथ में, पंजाबी वाला हिन्दी में आ हिन्दी वाला मराठी में. भोजपुरी फिल्म इंडस्ट्री में भी बहुत कलाकार अइसन बाड़न जे भोजपुरी भाषी नइखन. एक टाइम त बॉलीवुड के बड़का-बड़का सुपरस्टार लोग भी भोजपुरी सिनेमा में आइल, बाकिर अभी माहौल ठंडा बा. काहे ?\nभोजपुरी सिनेमा के आधुनिक दौर में जब मनोज तिवारी आ रविकिशन के स्टारडम के टाइम रहे त हिन्दी से बड़ बड़ स्टार लोग भोजपुरी फिल्मन में भूमिका निभावे आइल लोग. ओकरा बाद का जाने भोजपुरी से कइसन मोह भंग भइल कि हिन्दी के ए-लिस्ट के कलाकार इहाँ ना आवे के चाहेला. शायद बाद में अश्लीलता खातिर बार-बार बदनाम होत फिल्म इंडस्ट्री एकर कारण हो सकेला.\nभोजपुरी सिनेमा के गोल्डन एज एक से बढ़के एक बंबईया सुपरस्टार के स्वागत अपना फिल्मन में कइले बा. हिन्दी के प्रसिद्ध चरित्र अभिनेता नाजिर हुसैन त एह इंडस्ट्री के शुरुआते कइलें. उनका बाद राजेश खन्ना के साथे अक्सर फिल्मन में समानांतर भूमिका निभावे वाला सुजीत कुमार त इहाँ के फिल्मन के हीरो ही बन गइलें आ कई गो सुपरहिट फिल्म कइलें. सुजीत कुमार आ बंदिनी मिश्रा के फिल्म ‘पान खाए सइयां हमार’ में अमिताभ बच्चन अउरी रेखा मेहमान भूमिका निभावल लोग. उ अइसन टाइम रहे जब अमिताभ के सितारा बुलंदी पर रहे आ उनके जोड़ी रेखा के साथे हिट भी भइल रहे अउरी विवादित भी. हालांकि दुनू जाना फिल्म के अलग-अलग काल में लउकल लोग बाकिर फिल्म के पब्लिसिटी अइसे भइल जइसे दुनू जाना साथे काम करत बा लोग. रेखा एगो मुजरा पर नाचे वाली बन के अइली त अमिताभ क्लाइमैक्स में नाहर सिंह नाम के धुरंधर लठैत के रूप में जे गुंडा के बोलवला पर आवत बाड़ें बाकिर सच्चाई खातिर हीरो के तरफ से हो जातारें. महानायक एकरा बाद सीधे फिल्म गंगा में मनोज तिवारी आ रविकिशन के साथे 2006 में लउकलें. ई फिल्म उनके मेकअप मैन दीपक सावंत प्रोड्यूस कइले रहलें. ई फिल्म बहुत चलल. ओकरा बाद अमिताभ फेर अपना मेकअप मैन के ही दूगो अउरी भोजपुरी फिल्म गंगोत्री अउरी गंगा देवी में महत्वपूर्ण भूमिका निभवलें. उनका साथे गंगा में हेमा मालिनी त बाकी दू गो में उनके धर्मपत्नी जया बच्चन लउकली. ई दुनू फिल्म निरहुआ अउरी पाखी हेगड़े के साथे रहे.\nसाल 1985 में बिहारी बाबू माने कि शत्रुघ्न सिन्हा भी भोजपुरी में डैब्यू कइलें. उनके फिल्म बिहारी बाबू टाइटल से बनल आ काफी सफल रहल. शत्रुघ्न सिन्हा हिन्दी में तब सुपरस्टार रहलें आ बहुत फैन फालोइंग रहे. ओकरा बाद उ मनोज तिवारी के साथे दू गो भोजपुरी फिल्म में नजर अइलें. फिल्म राजा ठाकुर बिजनेस के हिसाब से काफी सफल भी रहल जे में राजा ठाकुर के रोल शत्रुघ्न सिन्हा के ही रहे. इंटरनेशनल दरोगा में भी उनके महत्वपूर्ण रोल रहल. हालांकि शॉट गन महुआ टीवी पर कौन बनेगा करोड़पति के भोजपुरी संस्करण के बनी करोड़पति भी लेके आइल रहलें जवन टीआरपी चार्ट पर अच्छा प्रदर्शन कइले रहे. शत्रुघ्न सिन्हा होस्ट रहलें.\nमिथुन चक्रवर्ती भी भोजपुरी फिल्म में समानांतर भूमिका निभा चुकल बाड़ें. उनके मनोज तिवारी के साथे 2008 में फिल्म आइल रहे भोले शंकर. जे में उ शंकर के भूमिका में रहलें जे भोले के बड़ भाई रहत बा अउरी शहर के अमीर अउरी दबंग शख्सियत. फिल्म दू गो बिछड़ल भाई के कहानी रहे.\nसाल 2009 में जैकी श्रॉफ भी भोजपुरी में लउकलें. उनके मनोज तिवारी के साथे फिल्म आइल हम हईं खलनायक. फिल्म में मनोज नेगटिव भूमिका में रहलें. उनके किरदार छेनू हमेशा लोगन पर अत्याचार करत बा. ओकरा से लड़े खातिर जैकी के किरदार आवत बा अउरी अंत में छेनू के पाप से दुनिया के मुक्ति दिलावत बा. ई फिल्म भी सफल रहल.\nऊपर के दुनू फिल्म से पहिले साल 2006 में मनोज तिवारी के साथे ही अजय देवगन के फिल्म आइल रहे. अजय देवगन अपना साथी फिल्म प्रोड्यूसर के भोजपुरी फिल्म ‘धरती कहे पुकार के’ में महत्वपूर्ण भूमिका निभावे आइल रहलें. फिल्म में युवक अर्जुन जब गाँव के दबंग वीर महोबिया के जुर्म के खिलाफ आवाज उठावे लागत बा त सगरो गाँव के रक्षक बन जात बा बाकिर विलेन के नजर में खटके लागत बा. एहीजा अजय देवगन के किरदार के एसपी के रूप में एंट्री होता, जे अर्जुन के एह महाभारत में कृष्ण बनके मदद करत बा. ई फिल्म मुंबई के सिनेमाघर में कई हफ्ता तक हाउसफुल रहल.\nहमरा हिसाब से हिन्दी के सुपरस्टार अइला के फायदा बड़ा रहे. ओह से फिल्म चर्चा में आ जाव. आसानी से पब्लिसिटी मिल जाव. लेकिन, अभी भोजपुरी फिल्म अपना कंटेन्ट के कारण चारु ओर बदनाम बा, शिक्षित आ बुद्धिजीवी वर्ग एकरा से लगभग कटिये गइल बा. भोजपुरिया प्रोड्यूसर लोग फिल्मन के मल्टीप्लेक्स रिलीज खातिर पापड़ बेल रहल बा लोग. भोजपुरी फिल्मन के बाजार सिकुड़ रहल बा. भोजपुरी सिनेमा अभी वेब सिरीज के कंटेंट नइखे बनल. भोजपुरी सिनेमा में साफ़-सफाई आ कंटेंट पर मेहनत के जरुरत बा. प्रस्तुति के दिशा में सजग रहला के जरुरत बा. अपना इंडस्ट्री में उ आकर्षण आ चमक पैदा कइला के जरुरत बा कि फेर से बॉलीवुड आ दोसरा भाषा के फिल्म इंडस्ट्री के कलाकार एने आवे खातिर तरसो आ आके संतुष्टि आ ख़ुशी महसूस करो. अब तक जे आइल बा, उ अपना के सौभाग्यशाली ना, ठगल महसूस कइले बा.\n( लेखक मनोज भावुक भोजपुरी साहित्य और सिनेमा के जानकार हैं. यह उनके निजी विचार हैं.)


सबले नीमन ठठपाल (बाति के बतंगड़-7) – Anjoria\nकहे वाला त कहेलें कि नाम में का धइल बा. चीनी के कवनो नाम दीं ओकर मिठास उहे रहे वाला बा. गुलाब के कवनो नाम दीं ओकर सुगन्ध नइखे बदले वाला, बाकिर अब जमाना बदल गइल बा. अब नाम उहे रह जात बा बाकिर ओकर गुण बदल दीहल जात बा. हमनी में से पुरनका लोग के याद होखी कि केला का बीच में कतना बीया रहत रहुवे. अब केरवा के उहे नाम बा बाकिर ओकरा बीच के बीया गायब हो गइल बा.\nपश्चिम बंगाल क नाम कुछउ धर दीं रही बंगाले. पूर्वी पाकिस्तान भा पूर्वी बंगाल बनला का बावजूद दुनु ओर का लोग में आस रहुवे कि एक ना एक दिन एह जबरिया बँटवारा खतम क के दुनू बंगाल मिल के एक हो जाई. मजहब का नाम पर भइल बँटवारा के धता बतावत पूर्वी बंगाल के लोग आपन भाषा आ संस्कृति बचावे ला पाकिस्तान का खिलाफ बगावत क दीहलें आ आजाद भइल पूर्वी बंगाल बांग्ला देश बन गइल. अब पश्चिम बंगाल के नाम बदले के बात जोर धइले बा. एहिजा से नाम बदले के प्रस्ताव बना के केन्द्र का लगे भेजा गइल बा काहे कि नाम बदले के अधिकार ओकरे लगे बा. उमेद कइल जात बा कि केन्द्र सरकार एह प्रस्ताव के मान ली आ एकरा के बंगाल के नाम मिल जाई.\nअब बतकुचनिया इतिहासकार एह पर छाती पीटत बाड़ें कि नाम बदल के विभाजन के इतिहास भुलावे के कोशिश हो रहल बा. अलग बाति बा कि बिभाजन के इतिहास भुलवले नइखे भुलाए वाला. लाखों हिन्दू परिवार विभाजन का चलते आपन सब कुछ छोड़ के रिफ्यूजी के जिनिगी जीए ला सरापित हो गइलें. एह तरफ त मुस्लिम आबादी बढ़त चल गइल बाकिर ओह तरफ के हिन्दू आबादी घटत घटत नामे भर के रहि गइल बा. आज पाकिस्तान आ बांग्लादेश में हिन्दू आबादी नामे भर के रहि गइल बा. गाँधी नेहरु के गलती के सजा भुगतल हिन्दू के नियती बन गइल बा. मजहब का नाम पर भइल बँटवारा के बावजूद इण्डिया अपना के सेकूलर बना लिहलसी आ हिन्दूवन के अपने देश में दोयम जिनिगी जीए ला मजबूर क दीहल गइल बा. अपने देश में ऊ कई जगहा पूजा ना कर सकसु, लाश ना जरा सकसु आ बड़हन वोट बैंक का सहारे आपन राजनीति चलावे वाला गोल एकर अनदेखीए ना करसु, बाकायदा आदेश दे के एकरा के कानूनी जामा पहिरा देलें. आ तरह तरह के टुकड़ा में बँटल हिन्दू अपने झगड़ा फरियावे में लागल बाड़ें.\nकश्मीर के महज एगो छोट इलाका में बसल सुन्नी हिन्दुस्तान का खिलाफ आन्दोलन करेले बाकिर ओकरा के अतना बढ़ा दीहल जाला कि सुन के लागेला कि पूरा कश्मीर एहमें शामिल बा. देश के फौज, राज्य के पुलिस पर ढेला मारे वालन के समुझावे आ रोके के कोशिश करे का जगहा फौज आ पुलिसे के दोषी ठहरावल जात बा कि छर्रा काहे मारल जात बा. अब आँख में मरीचा झोंके वाला गोला दागे के फैसला भइल बा आ तय मान के चलीं कि जइसहीं एकर इस्तेमाल होखीं तइसहीं कुकुरहट शुरु हो जाई.\nपश्चिम बंगाल के नाम बंगाल त हो जाई बाकिर का एहिजा के लोग खुशी खुशी दूर्गा पूजा मना पाई, ई एगो बड़हन सवाल बा. नाम बदले का जगहा राजनीति के तरीका बदलल जरुरी बा. जेहसे कि समाज के हर तबका बरोबरी क जिनिगी जी सको. ना त –\nमहुआ बीनत लछमीनिया के देखनी, हर जोतत महिपाल,\nटिकठी चढ़ल अमर के देखनी, सबले नीमन ठठपाल !


सपा सरकार के घिनावन फिरकापरस्ती – टटका खबर\nसपा सरकार के घिनावन फिरकापरस्ती\nफिरकापरस्ती कवनो तरह के होखे ओकरा के खराब माने के चाहीं. बाकिर हिन्दुस्तान में सेकुलरिज्म के मतलब हो गइल बा हिन्दू विरोध आ मुस्लिम परस्ती. यूपी के सपा सरकार त एह मामिला में सगरी लोकलाज छोड़ के मुस्लिमपरस्ती पर उतर गइल बिया. राज्य में गाय के हत्या आ ओकर माँस राखल अपराध होखला का बालजूद गोकशी क के फ्रिज में ओकर माँस राखे वाला मुजरिम खातिर यूपी सरकार आपन खजाना खोल दिहलसि. ओकरा परिवार वालन के 45 लाख रुपिया आ चार गो फ्लैट दे दिहलसि. एगो मुस्लिम पुलिस अधिकारी के खून हो गइल त ओकरा परिवार के पचाश लाख रुपिया आ दू बेकत के सरकारी नौकरी दे दिहलसि. विरोध एह बात के नइखे कि काहे अतना दिहलसि. विरोध एह बात के बा कि अइसने हालात में मराए वाला हिन्दुवनो के ओही तरह के मुआवजा देबे के दयानतदारी काहे नइखे देखावत यूपी के सपा सरकार. मथुरा के जवाहर बाग में अपराधियन का हाथे मारल गइल दू गो अधिकरायिन ला बीस बीसे लाख के मुअवजा के एलान काहे भइल? काहे ना एहु लोग के परिवार के पचास पचास लाख के मुआवजा आ दू दू आदमी के नौकरी दिआत?\nसपा सरकार एह बात के जवाब देबहीं के पड़ी कि अलग अलग फिरका ला अलग अलग मुआवजा काहे दिहल जात बा. का ओकरा नजर में हिन्दू के जान सस्ता बा?\nTags: घिनावन, फिरकापरस्ती, सपा सरकार